Yesu unyutho nia ukwayu nirwo man nijwigiri | Kwo pa Yesu\nWIC MI 94\nRwo man jwigiri tie lembe ario ma pigi tek\nLAPOR PA DHATHO M’UOL UNGO KU PENJO\nJAFARISAYO MAN WON AJOK\nYesu uai umio lapor ni julubne pi niketho ginyang’ nia ukwayu gimediri asu nirwo. (Luka 11:5-13) Kawoni ecopo bedo i Samaria kunoke i Galilaya man ebeketho peko kendo nia ukwayu ngo julub giwek nirwo. Emaku lapor mange pi nikoro lembe maeno, eyero kumae:\n“Japoklembe nuti i adhura, ma lworo Mungu ngo, eparu pi dhanu de ngo: man dhaku ma cware tho nuti i adhura maeno; ebino i bang’e de wang’ udul, ewacu kumae, cul wang’ lembe para kum jadegina. E eyio ngo nindo moko: ento macen ewacu i ie gire kumae, kadok alworo Mungu ngo, kadi aparu pi dhanu de ngo; ento kum dhaku maeni besenda, abiculo wang’ lembe pare, kara kud eola ku bino pare ma thiri thiri.”—Luka 18:2-5.\nNiai kud i lapor maeno Yesu uwodho ponji mae: “Wuwinj lembe ma japoklembe m’ugondre yero. E Mungu biculo wang’ lembe mi ju m’egoyo wigi ngo m’uywak i bang’e dieceng’ ku diewor, ento fodi etwio cwinye i kumgi?” (Luka 18:6, 7) Yesu ubemito yero ang’o iwi Won?\nYesu ubemito yero ngo nyanok de nia Yehova Mungu utie calu japoklembe maeno m’ugondre. Emito ponjo lembe m’ukoc: ka fodi japoklembe ma tie dhanu, man ma tie ng’atu m’ugondre de udwoko wang’ kwac pa dhatho m’uol ungo ku penje, dong’ Mungu ngi copo dwoko ngo wang’ kwac mwa? Mungu tie pwe man e ber; m’umbe jiji ebidwoko wang’ rwo mi dhanu pare ka giol ungo ku kwaye. Yesu unyutho lembe maeno i wec ma e m’edok emedo: “Awacu iwu, nia [Mungu] biculo wang’ lembe migi pio.”—Luka 18:8.\nWang’ mapol dhanu ma jucayugi man jucan, lembe migi wotho ngo i atira; re ju m’ulony man ju ma gitie ku dito ke juworogi awora. Ento Mungu koyo dhanu ngo. Ka saa biromo, ebiketho lembe biwotho i atira: ebinyotho jutimrac cen man ebimio kwo ma rondo ku rondo ni jurutic pare.\nNg’a ma tie ku kit yioyic pa dhatho eno? Dhanu adi ma giyio nia andha Mungu “biculo wang’ lembe migi pio”? Yesu umio kende kende lapor m’ukonyowa ninyang’ nia ukwayu kud waol nirwo. Kawoni, ebepenjo penji iwi yioyic m’ukwayu jubed ko iwi tego ma rwo utie ko, eyero kuma e: “ka Wod dhanu bino, ebinwang’u yioyic i ng’omi?” (Luka 18:8) Kristu ubemito yero nia saa m’ebidwogo, ebinwang’u dhanu ma nok kende re ma gitie ku yioyic i tego ma rwo utie ko.\nJumoko m’ikind dhanu ma gibewinjo Yesu gibed ginwang’iri nia gitie ku yioyic. Gibino bende ku genogen i wigi gigi nia giweg bedopwe, jumange ke gibed gicayu. Pi dhanu maeno, Yesu umio lapor ma e:\n“Juario idho malu i hekalu nirwo; ng’atu acel en e Jafarisayo, jalwadi ke won ajok. Jafarisayo cungo man erwo kumeno i ie gire, Mungu, afoii, kum a calu dhanu mange ngo, ma weg kuvuga, weg gondri, ma weg gier, kadi calu won ajok maeni de ngo. Aweko cam wang’ ario i yenga acel, amio apaje mi gin ceke m’anwang’u.”—Luka 18:10-12.\nJufarisayo gibed gimito dhanu ung’ei nia gin re ma gitie pwe. Gibed gitimo kumeno pi nitelo nen mi dhanu. Ku lapor, gipangu gin gigi nia ceng’ kas’acel ku kas’ang’wen ubed nindo migi mi kwiro cam, kara dhanu mapol unengi, kum ebino nindo pa soko ma dongo. M’umedo maeno, gibed gimio apaje kokoro, kadok etie apaje mi ith uboko. (Luka 11:42) Nwang’u dwi moko i wang’e, Jufarisayo gilar giyero wec moko ma gibed gicayu ko jumange kumae: “Udul dhanu maeni m’ung’eyo cik ungo [nimakere ku paru mi Jufarisayo] gibedo akwong’a.”—Yohana 7:49.\nYesu umedere asu ku lapor, eyero kumae: “Ento won ajok, ucungo bor cen, eyio ting’o wang’e malu i polo de ngo, endre edhongo kore, ewacu kumae, Mungu dong’ kisa negi i kuma an a jadubo.” Andha, won ajok ujwigere man enenere gire nia eromo ngo. E Yesu udaru wec pare kumae: “Awacu iwu kumae, ng’atu maeni uloro piny i ot pare ma lembe m’i wie gonjre ma sagu pa jalwadi: kum ku ba dhanu ceke m’uyungre gire jubijwige; ento ng’atu m’ujwigre gire jubiyunge.”—Luka 18:13, 14.\nAndhandha, Yesu unyutho kamaleng’ nia wacikara nibedo ku jwigiri. Eno ubino juk ma pire tek ni julub, pilembe gidongo ikind Jufarisayo ma gikethiri gigi nia gitie dhanu ma pwe man ma gineno dito re ma ni gin ma pire tek. Juk maeno tie bende ku kony ni dhanu mange ceke ma gibelubo Yesu.\nYesu uwodho ponji makani niai kud i lapor pa japoklembe m’ugondre m’udwoko wang’ kwac pa dhatho moko?\nKa Yesu bidwogo ebiyenyo kit yioyic ma nenedi?\nJufarisayo gibino ku paru makani m’ukwayu ngo julub pa Yesu gibed ko?


Jamulembe pa Yehova ma jayab yo tie ng’a?\nOt kubang’ ot\nPonji mi Biblia\nPonji ma kendjo\nWang’ mapol jutio ku wec ma jayab yo (painia) pi ninyutho ng’atu ma becidho ni lar neno wi ng’om moko man niyiko yo kara dhanu mange giwoth i ie. Wacopo yero nia Yesu ubino jayab yo pilembe juore i ng’om kara ebin etim tic mi thiero kwo man mi yabu ni dhanu mange yo mi nwang’u both. (Matayo 20:28). Tin julubne ubekwanyu ba tiende kum ni makre ku copo migi gitimo saa dupa pi ‘ketho dhanu dok julub.’ (Matayo 28:19, 20) Jumoko mi kindgi umaku tic pa jayab yo pi nilubo Yesu.\nJayab yo tie jarwei lembanyong’a mi saa ceke. Jumulembe pa Yehova ceke tie jurwei lembanyong’a. Ento, jumoko i kindgi umaku yub i kwo migi nibedo juyab yo ma nja; niwacu niberweyo pi saa 70 kubang’ dwi. Kara gipong’ wend saa maeno, dupa mi kindgi timo tic mi kum ma copo camu ngo saa migi kpo. Jumange ung’io migi nibedo juyab yo ma segi kara gibed gicidhi i kakare ma yeny mi jurwei lembanyong’a mi ker utie i ie; pieno, kubang’ dwi girweyo pi saa 130 kunoke nikadhu. Juyab yo foyo ni kwo ayi kwo ma yot, ma nang’u ke gitie ku genogen nia Yehova bipong’o yeny ma pire tek i kwo migi. (Matayo 6:31-33; 1 Timoteo 6:6-8) Ju ceke m’umbe ku copo mi bedo juyab yo ma nja kunoke ma segi gicopo timo calu Juyab yo ma jukony i nindo ma gimaru, pieno, gimedo tic migi mi rweyo lembanyong’a pi nitimo saa 30 kunoke 50 kubang’ dwi.\nMaru Mungu man maru dhanu re ma cwalujo nibedo jayab yo. Calu Yesu, wan bende wabeneno kite ma dhanu utie kudo ku yeny mi kony mi tipo. (Marko 6:34) Ento watie ku ng’eyong’ec ma copo konyogi maber niai tin, ng’eyong’ec ma copo mio igi genogen ma tek mi kwo mi nindo m’ubino. Maru yor ibang’ dhanu mange re ma cwalu jayab yo nithiero ku bero cwiny saa pare man tego pare pi nikonyo jumange kara ging’ei Mungu. (Matayo 22:39; 1 Jutesaloniki 2:8) Ka jayab yo timo kumeno, yioyic pare doko tek, ebedo ceng’ni ceng’ni ku Mungu, man enwang’u anyong’a lee mandha i kwo pare.—Tic mi Jukwenda 20:35.\nAng’o ma cwalu jurwei moko nibedo juyab yo ma nja kunoke ma segi?


Lapor pa Yesu m’uweco iwi Ker mi polo | Kwo pa Yesu\nWIC MI 43\nLapor ma tung’ tung’ m’uweco iwi Ker pa Mungu\nYESU UMIO LAPOR M’UWECO IWI KER PA MUNGU\nEcicopere nia Yesu ubino i Kapernaum kinde m’ekwero Jufarisayo ngbeng’ i dhoggi. I ng’eye, i nindo ma rom eno, ecidho ceng’ni dhunam mi Galilaya, ka m’udul dhanu upong’ i ie. Yesu uidho i yei, ecwalu yeine ku dhu wat umondo i pii, man ecaku niponjo dhanu iwi Ker mi polo. Emaku lapor kunoke lembabola ma tung’ tung’ pi niponjogi. Juwinjne ging’eyo lembe mapol ma Yesu ubino niweco i wie i lapor pare, uketho ginyang’ iwi lembe ma tung’ tung’ m’uweco iwi Ker pa Mungu.\nI lapor mi kwong’o, Yesu uweco pi ng’atu m’ubecoyo kodhi. Kodhine moko upodho dhu yo, e winyo ucamugi. Kodhine mange upodho iwi cana kama ng’om nok i ie. Saa m’etwi ulage unyang’ ungo, e ceng’ unere, man ewang’. Kodhine mange ke upodho ikind ukudho, kinde ma gibedongo ukudho ukadre i wie man gideye. Kodhi ma tokcen, upodho i ng’om maber. Kodhi maeno ucego nyinge, “acel bang’ dak, moko acel bang’ pier abusiel, moko acel bang’ pier adek.”—Matayo 13:8.\nI lapor mange, Yesu uporo Ker pa Mungu ku ng’atu m’ucoyo kodhi. I lapor maeni, kadok nwang’u ng’atune ubenindo kunoke ecew, kodhine ubedongo pare asu ‘m’eng’eyo ngo.’ (Marko 4:27) Kodhine gidongo gigi man gicego nying’gi, ma ng’atune copo nikayugi.\nI lapor mir adek Yesu uweco iwi coyo kodhi. Jacoi kodhi ucoyo kodhi ma cuu, ento “ka dhanu nindo,” jadegine ubino man ecoyo ngoli ikind nganu. E jurutic pare gipenje ka nyo giromo nifudho ngoline cen. Ento eyero igi kumae: “Ungo, kinde ma [wudoyo] ngoli, wumaru doyo nganu bende. Wek gin ario gidong karacelo cil i palacam: man i nindo mi palacam abiwacu ni jakaicam kumae, wular wucok ngoli, wutwigi de ni wic kara juwang’gi, nganu re e ma wucok i dero para.”—Matayo 13:24-30.\nDhanu dupa ma gibino niwinje ging’eyo lem pa fur maber. Eweco bende iwi kodhi mi nyingatingili, kodhi maeno de dhanu ung’eyo maber. Etwi man edongo ni yen madit ma winyo de bino kwo i the jange. Yesu uyero pire kumae: “Ker mi polo e calu kodhi atingili, ma dhanu gamu ecoye de i podho pare.” (Matayo 13:31) Yesu ubino ngo niponjo dhanu pi ning’eyo kit yen kunoke kit lum. Ebino niweco iwi dongo pa yen, kite ma piny ma nyanok romo nidongo ko kunoke edhany edoko madit.\nYesu udok umaku kendo lapor ma juwinj pare mapol ging’eyo. Eporo Ker mi polo ku ‘thobi, ma dhaku gamu, ejebe de ku mogo katoko adek.’ (Matayo 13:33) Kadok juneno ngo kume kinde ma jujebe de, re enyang’ i kwen mukathi ceke, ekwode man eketho edoko madit. Jung’eyo ngo kite m’ebekwodo ko kwen mukathine man kite m’edwoke ko edok madit.\nKinde m’edaru niweco iwi lapor maeno, ewacu ni udul dhanu nia gidoki, man en de edok i pacu m’ebedo i ie. I ng’eye nyanok, julubne gibino i bang’e, gibemito ginyang’ i thelembe m’eai eyero.\nGINWANG’U PONJI KUD I LAPOR PA YESU\nI wang’e, julub gibed giwinjo lapor dupa ma Yesu ubed umaku, re kit laporne maeni, fodi giwinjo ngo. E gipenje ku penji ma e: “Iyero igi ku lembabola nedi?”—Matayo 13:10.\nThelembe mi kwong’o m’uketho etimo kumeno, utie pi nipong’o lembila mi Biblia. Matayo ukiewo kumae: “Lembe moko mbe [m’eyero] ku lembabola ngo: kara lembe ma yang’ jabila yero timbre kakare, m’ewacu kumae, abialu dhoga ku lembabola; abiweco pi gin m’ugamu pandre cil i thekri mi ng’om.”—Matayo 13:34, 35; Zaburi 78:2.\nEnto thelembe mange de tie dupa m’uketho Yesu ubed utio ko ku lapor. Ebed etio kugi pi nituco wi paru mi dhanu. Dhanune moko dupa gibed gimaru niwinjo Yesu pi lemb’atada pare ma mit, man pir udu m’ebed etimo.\nGibed ginene ngo ni Rwoth m’ukwayu jumii ire woro man m’ukwayu julub toke. (Luka 6:46, 47) Gimito ngo gilok paru migi ku timo migi. Kadok lembe ma Yesu ubeyero igi de gimito ngo umond i adunde migi.\nPi nidwoko wang’ penji ma julubne upenje ko, Yesu uyero kumae: “Ka kumeno ayero igi ku lembabola; kum anena to gineno [ento] gineno ngo, awinja to giwinjo [ento] giwinjo ngo, kadok ang’eya de ging’eyo ngo. E lembila ma yang’ Isaya yero timbre igi kakare, m’uwacu kumae, . . . Adunde dhanu maeni doko nwang’.”—Matayo 13:13-15; Isaya 6:9, 10.\nLembe maeno utimere ngo iwi dhanu ceke m’ubino niwinjo Yesu. Yesu ukoro kumae: “Mugisa ni weng’wu, kum gineno; ni ithwu de, kum giwinjo. Kum andha awacu iwu, nia jubila man dhanu ma pwe de dupa giyenyo ginen gin ma wuneno, [ento] gineno ngo; giyenyo giwinj gin ma wuwinjo, [ento] giwinjo ngo.”—Matayo 13:16, 17.\nJukwenda 12 ku julub mange ma gigwoko bedoleng’ migi, gibino kud adunde mi jolo lembe. Nimakere ku lembe maeno, Yesu uyero kumae: “Ecibre iwu ya wung’ei giramung’a mi ker mi polo, endre ecibre ngo igi.” (Matayo 13:11) Calu ma julubne gibino kud ava lee mi nyang’ i lembe, Yesu ukoro igi thelembe mi lapor pa jacoi kodhi.\nEyero igi kumae: “Kodhi en e lem pa Mungu.” (Luka 8:11) Ng’om ke utie adunde. Eno re m’utie ukungu mi nyang’ i thelembe mi lapor pare.\nPi kodhi ma jucoyo i dhu yo ke ewacu kumae: “Wonabali lund ubino, man ekabu lembe woko kud i adundegi, kara ku giyi giboth de.” (Luka 8:12) Kinde ma Yesu ubino niweco pi kodhi m’upodho iwi cana, eca ebino niweco iwi adunde dhanu m’ujolo lembe ku mutoro, ento ulag lembene unyang’ ungo i adundegi. “Ka masendi [ku] ragedo wok,” gipodho. Ka “nindo mir abidhe” uwok, gipodho, saa moko nikum jai m’uai ba wedi migi kunoke ba jumange.—Matayo 13:21; Luka 8:13.\nYesu uyero lembang’o ni julub pare iwi kodhi m’upodho ikind ukudho? Eyero nia kodhi maeno ubenyutho dhanu ma giwinjo lembe. Re dhanu maeno, “giki m’i ng’om, kud awondi mi lonyo,” umwonyogi. (Matayo 13:22) Gigwoko lembene i adundegi ento lembene uthung’, man gicego ngo nying’gi.\nAyi ng’om ma tokcen ma Yesu uweco i wie utie ng’om maber. Eno utie dhanu ma giwinjo lembe man gijole i adundegi man ginyang’ i thelembene tap. Adwogine tie ang’o? “Gicego nying’gi.” Nimakere ku dongo migi, gicego ngo nying’gi i kite marom; acel ucego nyinge 100, mange ucego 60, man ma kucelu ke ucego nyinge 30. Timo ni Mungu mio mugisa ni ‘ju m’uwinjo lembe kud adunde maber man ma cuu, ma ka giwinjo lembene, gimoko ikume ki, gicego nying’gi ku twiocwiny.’—Luka 8:15.\nLembe maeno ucikere niwang’u i julub ma gibino nisayu Yesu kara ekor igi thelembe mi ponji pare! Kawoni dong’ ginyang’ ma thuth mandha iwi lapor pa Yesu. Yesu umito ginyang’ i lapor pare kara gin bende gidok giyer lemandha ni dhanu mange. Epenjogi kumae: “Jukelo thala ya juum the katoko, kadi the kavuto, ma jukethe wi kathere ngo? Pieno, Yesu umio igi juk ma e: “Tek ng’atu moko ithe nuti m’ewinjo ko, wek ewinji.”—Marko 4:21-23.\nPONJI DUPA MA GINWANG’U UMIO IGI MUGISA\nI ng’ei ma julub pa Yesu ginyang’ i thelembe mi lapor pa jacoi kodhi, gimito ginyang’ i lembe mange bende dupa. Gikwaye kumae: “Tuc iwa the lembabola mi ngoli mi podho.”—Matayo 13:36.\nKwac maeno, unyutho nia gitie ku nen m’ukoc ku mir udul dhanu mange ma gibino i dhunam. M’umbe jiji, dhanu maeno giwinjo lembe, ento gimito ngo ginyang’ i thelembe mi lapor man kite ma jutio ko ku laporne. Ginwang’u nia lembe ma juyero igi i lapor ca ci uromo kugi. Yesu unyutho tung’ tung’ ikind dhanu m’uwinje i dhunam, ku julubne m’ubino ibang’e, ma gimito ging’ei lembe dupa. Eyero kumae:\n“Wubed ku weng’wu kum gin ma wuwinjo: ku mukero ma wuporo ko e ma jubiporo ko iwu bende: jubimedo iwu mange de.” (Marko 4:24) Julub giciko ithgi cu ikum lembe m’eyero igi. Ginyutho ava ma dit mandha mi winjo ponji pa Yesu, man ginwang’u mugisa lee ikum ponji m’eponjo kogi ku der mange de dupa. Pieno, Yesu udwoko wang’ penji migi ma gipenjo iwi lapor mi nganu ku ngoli, kumae:\n“Ng’atu m’ucoyo kodhi maber en e Wod dhanu; podho ke en e ng’om; kodhi ma ber ke, maeni gi wot mi ker: ngoli ke gi wot ng’atu ma rac; jadegi ke m’ucoyogi en e wonabali: palacam ke en e kajik mi ng’om; jukaicam ke gi malaika.”—Matayo 13:37-39.\nI ng’eye m’ekoro thelembe mi lapor pare ceke, edok enyutho ponji ma jucopo nwang’u kud i laporne. Eyero nia i rundi mi kajik mi ng’om maeni, jukaicam, niwacu jumalaika, gibipoko kind Jukristu mi vupo ma juporogi ku ngoli kud ikum “wot mi ker.” “Weg bedopwe” ke jubicokogi man gibirieny “i ker pa Weggi.” Pi “wot ng’atu marac ke” eyero ang’o? Eyero nia maka migi bibedo nyoth, ma biketho “ywak ku kayu lak de bibedo nuti” igi.—Matayo 13:41-43.\nI ng’eye, Yesu udok umio lapor adek mange m’ukonyo julub pare. I lapor mi kwong’o eyero kumae: “Ker mi polo e calu piny m’akana m’upandre i podho: ma ng’atu acel unwang’u ekane de; man kum mutoro pare ecidho eloko [piny] ceke m’ebedo ko, man eng’iewo podho maeno de.”—Matayo 13:44.\nEmedere niyero kendo kumae: “Ker m’i polo e calu ng’atu ma jakuloka m’uyenyo kidi ma beco ma i upal: e kan enwang’u kidi acel ma i upal ma wend pinje lwar, ecidho eloko [piny] ceke m’ebedo ko, man eng’iewe.”—Matayo 13:45, 46.\nYesu utio ku lapor ario maeno, pi niketho peko iwi miiri ma ng’atini miyere ko pi gin ma pire tek lee. Jakuloka ucidh ulworo “[piny] ceke m’ebedo ko” pio pio ketho enwang’ ire kidi ma pire tek. Julub pa Yesu ginyang’ iwi lapor maeno m’uweco iwi kidi ma pire tek. Man ng’atu m’unwang’u lonyo m’ukanere i podho, ‘uloko piny ceke’ kara enwang’ lonyone. I lembe ario eno ceke, piny ma pigi tek unuti, m’ukwayu junwang’gi, man jugwokgi agwoka. Jucopo poro lembe maeno ku thieriri ma ng’atini timo pi nipong’o yeny pare mi tipo. (Matayo 5:3) Dhanu moko ma giwinjo lapor ma Yesu umio gimiiri gigi pi nipong’o yeny migi mi tipo, man gidoko julub pare mandha.—Matayo 4:19, 20; 19:27.\nI lapor ma tokcen, Yesu uporo Ker mi polo ku ndiya ma coko kwond rec ceke. (Matayo 13:47) Kinde ma dong’ julondo kind recne gi, ma cuu jugwoko agwoka, marac ke jubayu cen. Yesu uyero nia i nindo mi kajik ceng’ mi ng’om maeni de, lembe bibedo kumeno; niwacu, jumalaika gibipoko kind jutim rac ku weg bedopwe.\nYesu de udwaru kit dwar maeno mi tipo, kinde m’elwong’o julubne ma kwong’a nidoko ‘judwar dhanu.’ (Marko 1:17) Ento eyero nia lapor pare mi ndiya bitimere i nindo m’ubino, niwacu, “i kajik mi ng’om” maeni. (Matayo 13:49) Pieno jukwenda ku julub mange ma gibino niwinjo Yesu, gitundo ninyang’ i lembe ma pire tek ma nwang’u fodi jukoro ngo ie igi.\nJu ma giwinjo lapor ma Yesu umio kinde m’ebedo i yei, ginyang’ i lembe nisagu. Yesu umiyere nikoro lembe ceke ni julubne “nyalwe.” (Marko 4:34) Etie “calu ng’atu ma won ot, [m’uwodho] woko kud ikind piny pare m’akana giki manyen ku giki m’utii.” (Matayo 13:52) I lapor maeno ma Yesu umio, enyutho ngo nia bodho pare mi ponji uai i bang’e. Tung’ ku maeno, enyutho ni julubne lemandha ma juporo ku piny ma beine tek. M’umbe jiji, Yesu utie japonji ma kaporne mbe.\nYesu uponjo udul dhanu ku lapor awene, man ke eponjogi kakani?\nKe kwan lapor abic ma kwong’a ma Yesu umio?\nPirang’o Yesu ubino niweco ku lapor?\nJulub pa Yesu ginyutho nenedi nia gikoc kud udul dhanu mange m’uwinjo Yesu?\nYesu ukoro i lapor pa jacoi kodhi nenedi?\nI lapor mi nganu ku ngoli, jacoi kodhi tie ng’a, podho tie ang’o, kodhi maber utie jukani, ngoli tie jukani, jadegi tie ng’a, palacam utie ang’o, man jukaicam ke tie jukani?\nLapor mange makani adek ma Yesu uweco i wigi, man laporne copo mio iwa ponji makani?


Lembang’o m’ubecera ku limo batizo? | Otkur ma Wiw mi ponji\nOtkur ma Wiw—Mi ponji | Dwi mir 3 2019\nSOM I DHOK MI Acoli Adja Afrikaans Akha Albanais Allemand Altaï Alur Amharique Amis Anglais Arabe Arménien Aymara Azéri Azéri (cyrillique) Bachkir Baoulé Bas allemand Bassa (Cameroun) Batak (karo) Batak (toba) Batak simalungun Bengali Biak Bichlamar Bikol Birman Boulou Bulgare Cakchiquel Cambodgien Catalan Cebuano Changana du Mozambique Chavacano Chichewa Chin Haka Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuuk Coréen Croate Créole de Maurice Créole de la Guadeloupe Créole des Seychelles Créole du Bélize Créole d’Haïti Damara Dangme Danois Dayak Ngaju Dhusepulana Digor Douala Drehu Edo Efik Esan Espagnol Estonien Fidjien Finnois Fon Français Ga Gallois Garifuna Gitonga Goun Grec Groenlandais Guarani Gujarati Géorgien Haoussa Herero Hiligaynon Hindi Hiri motu Hmong blanc Hongrois Hébreu Iban Ibanag Ibinda Icibemba Igbo Iloko Indonésien Islandais Isoko Italien Japonais Javanais Jula Kabye Kachin Kannada Karen sgaw Kazakh Kazakh (arabe) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kissi Kongo Krio Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Kyangonde Lahu Langue des signes allemande Langue des signes américaine Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes chinoise Langue des signes colombienne Langue des signes coréenne Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes kényane Langue des signes malawite Langue des signes mexicaine Langue des signes mozambicaine Langue des signes nicaraguayenne Langue des signes panaméenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes slovaque Langue des signes sud-africaine Langue des signes taïwanaise Langue des signes tchèque Langue des signes thaï Langue des signes zambienne Langue des signes zimbabwéenne Langue des signes équatorienne Lao Letton Lhukonzo Lingala Lituanien Lomwe Luganda Lunda Luo Luvale Macédonien Makua Makua-Meetto Malay Malayalam Malgache Maltais Mam Mambwé-Lungu Mapudungun Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mizo Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Navajo Ndau Ndonga Ndébélé Ndébélé (Zimbabwe) Ngabere Ngangela Nias Niue Norvégien Nyaneka Nyanja Nyungwe Nzema Néerlandais Népali Okanisi Okpe Oromo Ossète Otètèla Ourdou Ouzbek Ouzbek (romain) Ouïghour (arabe) Ouïghour (cyrillique) Palau Pangasinan Papiamento (Curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Chimborazo) Quechua (Cuzco) Quechua (Imbabura) Rarotongan Romani (Macédoine) Romani (Macédoine, cyrillique) Romani (Serbie) Romani (sud de la Grèce) Ronga Roumain Runyankore Russe Rutooro Samoan Sangir Sango Saramacca Sena Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Soundanais Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Umbundu Urhobo Uruund Venda Vietnamien Wallis Waray-Waray Wayuunaiki Wolaitsa Xhosa Yapois Yoruba Zandé Zapotèque (de l’isthme) Zoulou dhu Kabuverdianu Éwé\nTHIWIWEC MIR 10\nLembang’o m’ubecera ku limo batizo?\n“E Filipo giloro i pii giku jamugumba; man emie batizo.”—TIC 8:38.\nWER 52 Thieriri mi Jukristu\nLEMBE MA NWANG’ERE I IE *\n1. Adamu giku Eva gigam gibayu ang’o, man ng’iong’ic migine ukelo adwogi ma kani?\nIPARU nia ng’a dhe m’utie ku twero mi ketho cik pi gin ma ber ku gin ma rac? Kinde m’Adamu giku Eva gicamu nyingyen mi ng’eyong’ec mi gin ma ber ku gin ma rac, ginyutho kamaleng’ nia gimbe ku genogen iwi Yehova man iwi cik pare. Ging’io niketho cik migi gigi pi gin ma ber ku gin ma rac. (Tha. 3:22) Kepar pi gin ma gigam gibayu: gibayu mer migi ku Yehova, gibayu bende kwo ma rondo ku rondo, man gidagu dubo ku tho ni nyikwaigi. (Rum. 5:12) Ng’iong’ic p’Adamu giku Eva ukelo can mi tuko ngo.\nI ng’ei ma Jaethiopia ma jamugumba uyio Yesu, egam emito elim batizo ndhundhu nica (Nen udukuwec mir 2-3)\n2-3. (a) Jaethiopia ugam utimo ang’o kinde ma Filipo urweyo ire lembanyong’a? (b) Limo batizo mio bero ma kani? Wabiweco iwi penji ma kani?\n2 Jaethiopia ma jamugumba utimo lembe m’ukoc ku m’Adamu giku Eva gitimo. Ebino ku foyofoc lee mandha pi lembe ma Yehova giku Yesu gitimo ire, pieno kinde ma Filipo urweyo ire lembanyong’a egam elimo batizo ndhundhu nica. (Tic. 8:34-38) Calu Jaethipia ma jamugumba, wan de ka wathiero kwo mwa ni Mungu man walimo batizo, nwang’u wabenyutho kamaleng’ nia wafoyo ku gin ma Yehova giku Yesu gitimo iwa. Bende nwang’u wabenyutho nia wageno Yehova man wang’eyo nia enikende re m’etie ku twero mi ketho cik pi gin ma ber ku gin ma rac.\n3 Kepar pi bero ma tung’ tung’ ma Yehova umio ni jurutic pare. Ku lapor, watie ku genogen nia i nindo m’ubino, Yehova bimio iwa gin ceke m’Adamu giku Eva gigam gibayu, uketho i ie kwo ma rondo ku rondo. Yioyic ma watie ko iwi Yesu Kristu uketho Yehova tie ayika niweko dubo mwa, eno ketho wabedo ku pidocwiny m’atira. (Mat. 20:28; Tic. 10:43) Bende, i ng’ei batizo, wadoko jurutic pa Yehova man wabedo ku genogen nia i nindo m’ubino, wabikwo ma ber. (Yoh. 10:14-16; Rum. 8:20, 21) Kadok nwang’u limo batizo utie ku bero lee rukeno de, re asu jumoko ma ging’eyo Yehova giwodhiri ngo nilimo batizo. Ecicopere nia peko ma kani m’ubecerogi? Man giromo voyo pekone nenedi?\nPEKO MA BECERO DHANU MOKO KU LIMO BATIZO\nPeko ma dhanu moko ginwang’iri ko i wang’ nilimo batizo\nNilworo nia ibiromo ngo (Nen udukuwec mir 4-5) *\n4-5. Avery man Hannah gibino nyego ku peko ma kani?\n4 Nilworo nia ibiromo ngo. Jalawobi moko ma nyinge Avery ma junyodo pare gitie Jumulembe pa Yehova, ubino maru ngo nia elim batizo. Won utie dhanu ma ber, man etie bende jadit cokiri. Dong’ ang’o m’ubino cero Avery ku limo batizo? Eyero kumae: “Abed aparu nia acopo tundo ngo nitimo lembe ma beco calu baba.” Bende, Avery ubed unwang’u nia ebiromo ngo nipong’o rwom ma saa moko jucopo mio ire i ng’ei limo batizo. Emedo kumae: “Abed alworo nia jubiketho arwo i wang’ dhanu, amii korolembe, kunoke atel wi ungu mi lembanyong’a.”\n5 Nyaku moko ma nyinge Hannah ma oro pare 18 ubed unwang’u nia tije mbe. Kadok nwang’u won giku min gibino Jumulembe pa Yehova de, re asu ebed eparu nia ecopo romo ngo nikwo nimakere ku cik pa Yehova. Pirang’o? Hannah ubino paru nia gin moko mbe ma cuu m’ecopo timo. Saa moko, parune ubed ucwale cil ninyayu ret i kume gire. Ekoro kumae: “Agam anyutho ngo pi lembene ni ng’atu moko ci, kadok ni junyodo para; bende, calu m’abed anyayu peko i kuma, abino paru nia Yehova romo yiya ngo nyanok de nia abed jaratic pare.”\nAtelatela mi jurimo (Nen udukuwec mir 6) *\n6. Ang’o m’ubino cero Vanessa ku limo batizo?\n6 Atelatela mi jurimo. Nyaku moko ma nyinge Vanessa ma oro pare 22 uwacu kumae: “Wabino jurimo waku nyaku moko pi oro ma romo 10.” Vanessa ubed umaru nia elim batizo, ento jarimbe ubino foyo ngo ku dhini pare, uketho ebed emio ngo amora i kume nia elim batizo. Ento Vanessa ubino mito ngo nia ewek jarimbe; eyero kumae: “Nitheyo mer ku dhanu bebedo ira lembe ma yot ungo, pieno abed aparu nia kan alalu mer mwa kude, abinwang’u ngo jarimo mange.”\nLworo ma nia ibidubo (Nen udukuwec mir 7) *\n7. Makayla ubino lworo ang’o, man pirang’o?\n7 Lworo ma nia ibidubo. Nyaku moko ma nyinge Makayla ubino ku oro 5 saa ma jukoyo umin kud i cokiri. Kinde m’ebedongo, eneno kite ma lembe m’umin ugam utimo ubed unyayu ko can i junyodo pare. Makayla uyero kumae: “Abed alworo nia kan alimo batizo, man i ng’eye adok atimo kosa moko, jubikoya kud i cokiri, eno bimedo can ameda i junyodo para.”\nNilworo ragedo (Nen udukuwec mir 8) *\n8. Jalawobi ma nyinge Miles ubino lworo lembang’o?\n8 Nilworo ragedo. Jalawobi moko ma nyinge Miles ma tie ku oro 22 gibed gikwo giku min ma tie ngo Jamulembe pa Yehova; ento won ku dhaku m’edok egamu gitie Jumulembe pa Yehova. Miles uwacu kumae: “Wakwo ku mama pi oro 18. Ento abed alworo ninyutho ire nia amito limo batizo, pilembe kinde ma baba ugam udoko Jamulembe pa Yehova, lembene ufoye ngo nyanok de. Abino lworo nia ecopo nyayu ali i wiya de.”\nKITE M’ICOPO VOYO KO PEKO MAENO\n9. Kan ibeponjo lembe iwi mer man cirocir pa Yehova, eno biketho ibitimo ango?\n9 Adamu giku Eva ging’io ngo nitimo ni Yehova pikum gigam gimare ngo i andha. Re asu Yehova ugam uweko gikwo pi oro ma lee, ginyolo awiya, man eweko ging’ii gin gigi kite ma gibiponjo ko awiya migi. Lembe m’udog utimere i ng’eye unyutho kamaleng’ nia Adamu giku Eva gitimo ng’iong’ic mi rieko ngo. Wodgi ma kayu unego umin m’ukoso de ngo ire, i ng’eye rop man mariri gijo ugam unyai lee dit i ng’om. (Tha. 4:8; 6:11-13) Re Yehova ugam unwang’u yo mi bodho nyikwai Adamu giku Eva ma gimaru nitimo ire. (Yoh. 6:38-40, 57, 58) Kan ibemediri niponjo lembe iwi kite ma Yehova nyutho ko iwa mer man cirocir, eno biketho ibimare lee dit. Bende, ibitimo ngo nyanok de kit ng’iong’ic p’Adamu giku Eva, ento ibithiero kwo peri ni Yehova.\nKite m’icopo voyo ko peko maeno (Nen udukuwec mir 9-10) *\n10. Ninyamu i Zaburi 19:7 copo konyi nenedi kara itim ni Yehova?\n10 Mediri niponjo lembe iwi Yehova. Kan ibeponjo lembe lee iwi Yehova, ibinwang’u nia andhandha icopo timo ire m’umbe niweke. Avery ma waweco pire uwacu kumae: “Kinde m’asomo man anyamu i Zaburi 19:7 (som), agam anwang’u tegocwiny.” Saa m’Avery uneno nia andha Yehova utimo ire lembe ma verse maeno uyero, mer m’emare ko udoko tek mandha. Mer ma wamaru ko Mungu ketho wayio nia wabitimo ire m’umbe niweko, cerowa nitimo lembe m’edagu, man ketho wamedara nitimo yeny pare. Hannah ma wadaru weco pire uyero kumae: “Nikadhu kud i ponji para ma segi man som mi Biblia, agam anyang’ nia kan abenyayu ret i kuma gira, nwang’u abenyayu bende can i i Yehova.” (1 Pet. 5:7) Hannah ucaku nitio ku ‘Lembe pa Mungu’ i kwo pare. (Yak. 1:22) Adwogine ubino ang’o? Ewacu kumae: “Kinde m’aneno nia woro Yehova ubemio ira bero, afomare dong’ magwei. Kawoni ayio andhandha nia Yehova bimedere nitelo wiya i saa ceke m’atie ku yeny mi kony pare.” Hannah ugam unwang’u nia kara tije nuti man eweko ninyayu ret i kume. I ng’eye ethiero kwo pare ni Yehova man elimo batizo.\n(Nen udukuwec mir 11) *\n11. Vanessa ugam utimo ang’o pi ning’io jurimo ma beco, man eno ubemio iwa ponji ma kani?\n11 Ng’ii jurimo ma beco. Vanessa ma wadaru weco pire unwang’u nia jarimbe re m’ubino cere ku timo ni Yehova. E egam ethumo the merne cen. Ento Vanessa ujik keno kende ngo, etimo kero nitheyo mer kud umego ku nyimego i cokiri. Vanessa uyero nia lapor pa Noa ku juruot pare ukonye lee dit. Ewacu kumae: “Kadok nwang’u gibed gikwo i kind dhanu m’umaru ngo Yehova de, re gigam gimariri lee i kindgi.” I ng’ei limo batizo, Vanessa ucaku tic pa jayab yo. Ekoro kumae: “Tije ukonya nitheyo mer kud umego ku nyimego dupa mi cokiri para, man mi cokiri mange bende.” In de icopo theyo mer ku dhanu dupa kan ibemiyiri i tic ma Yehova uketho i korwa.—Mat. 24:14.\n(Nen udukuwec mir 12-15) *\n12. Adamu giku Eva gikoso kit lworo ma nenedi, man lembene ukelo matoke ma kani?\n12 Bed ku kit lworo ma cuu. Kit lworo moko utie rac ungo. Ku lapor, wacikara nilworo nituro cik pa Yehova. (Zab. 111:10) Ka nwang’u Adamu giku Eva gibino ku kit lworo maeno, nwang’u gijai ungo ni Yehova. Re gigam gijai. I ng’ei ma gicamu nyingyen ma Yehova ukwero igi, wang’gi uyabere, niwacu ginyang’ kamaleng’ nia gitimo dubo. Pieno gin m’awiya migi ulagu i bang’gi utie dubo man tho kende. Kinde ma ginyang’ nia andha gituro cik pa Mungu, e lewic umakugi man gigam giumo muneru migi.—Tha. 3:7, 21.\n13-14. (a) Nimakere ku 1 Petro 3:21, prang’o ubemito ngo walwor tho nikadhu mukero? (b) Thelembe ma kani ma cwaluwa nimaru Yehova?\n13 Kadok nwang’u wacikara nilworo nitimo lembe ma nyayu can i Yehova de, re ubemito ngo walwor tho nikadhu mukero. Pirang’o? Pilembe Yehova udaru yiko lembe ceke kara dhanu nwang’ kwo ma rondo ku rondo. Ka watimo dubo moko re i ng’eye wayewo dubone andhandha, Yehova biweko iwa. Ebitimo iwa kisa nikum yioyic ma watie ko i jamgony ma Wode uthiero. Yo acel ma pire tek ma wacopo nyutho ko yioyicne utie nithiero kwo mwa ni Mungu man nilimo batizo.—Som 1 Petro 3:21.\n14 Thelembe tie dupa ma copo cwaluwa nimaru Yehova. Kubang’ ceng’, Yehova bemio iwa piny ma watie ku yenyne, re ejik keno kende ngo. Ebed eponjo iwa lemandha i wie man iwi lembakeca pare. (Yoh. 8:31, 32) Emio iwa cokiri mi Jukristu kara utel wiwa man ukonywa. Ebekonyowa niciro peko ma wabekadhu kud i ie, man emio iwa genogen mi nwang’u kwo ma cuu mandha i nindo m’ubino. (Zab. 68:19; Nyu. 21:3, 4) Ka wabeparu pi lembe ma tung’ tung’ ma Yehova udaru timo iwa m’ubenyutho nia emaru, eno bicwaluwa nimare magwei. Ka wamare ke wabibedo ku kit lworo ma cuu, niwacu wabilworo nitimo lembe ma copo nyayu can i Ng’atu m’umaruwa lee rukeno.\n15. Ang’o m’ukonyo Makayla nivoyo lworo pare?\n15 Makayla ma waweco pire utuc nivoyo lworo m’ubino nege nia jubikoye kud i cokiri, saa m’enyang’ nia Yehova beweko dubo mwa. Eyero kumae: “Atuc ninyang’ nia wan ceke waleng’ ungo man wabed watimo kosa. Bende, anyang’ nia Yehova umaruwa man eweko kier mwa iwi ukungu mi jamgony.” Mer m’emaru ko Yehova ucwale nithiero kwo pare ire man nilimo batizo.\n(Nen udukuwec mir 16) *\n16. Jaliew moko ugam ukonyo Miles nenedi kara evoi lworo m’ebino ko?\n16 Miles ma wadaru weco pire ubino lworo nia min bitugo ali i wie tekene enyutho ire nia emito limo batizo. Nindo acel, ecidh ekwayu kony i bang’ jaliew moko mi twodiri. Miles ukoro kumae: “Jaliew maeno de won kende re m’ubino Jamulembe pa Yehova. Ewacu ira nia apar cuu pi wec m’acopo yero ni mama kara enyang’ nia an re m’ang’io nilimo batizo, ento utie ngo baba re m’ubecwala.” Ng’iong’ic pa Miles ufoyo ngo i min nyanok de. Calu ma winjiri ubino mbe i kindgi, Miles ugam uai cen kud i bang’ min, re asu emoko i kum ng’iong’ic pare mi limo batizo. Ekoro kumae: “Kinde m’atuc ning’eyo lembe ma beco ma Yehova utimo ira, lembuno umulo adundena. Saa m’aparu lembe lee iwi lam mi jamgony ma Yesu uthiero, anyang’ nia kara Yehova umara lee dit. Pieno agam athiero kwo para ire.”\nMOK I KUM NG’IONG’IC PERI\nWan ceke watie ku kaka mi dwoko foyofoc ni Mungu pi gin m’etimo iwa (Nen udukuwec mir 17)\n17. Wan zoo watie ku kaka mi timo ang’o?\n17 Kinde ma Eva ucamu nyingyen ma Mungu ukwero igi nia kud gicam, eno unyutho kamaleng’ nia ekwero Mungu. Kinde m’Adamu de ucamu, enyutho nia efoyo ngo ku lembe ceke ma beco ma Yehova utimo ire. Tung’ kud Adamu giku Eva, wan zoo watie ku kaka mi nyutho nia wafoyo lembe ceke ma Yehova ubetimo iwa. Tek wang’io nilimo batizo, nwang’u wabenyutho ni Yehova nia wayio nia en re m’etie ku twero mi ketho iwa cik pi gin ma ber ku gin ma rac. Nwang’u wabenyutho bende nia wamaru Wegwa man wagene.\n18. Icopo timo ang’o kara imediri nitimo yeny pa Yehova?\n18 I ng’ei batizo, wan ceke wacikara niii nitimo yeny pa Yehova, ento yeny mwa giwa ngo. Jurutic pa Yehova ma dupa gibekwo kumeno. In de kan ibeponjo Biblia, ibedikiri kud umego ku nyimego, man ibenyutho kud amora ni jumange pi lembe m’iponjo iwi Wegwa ma jamer, ibimediri nitimo yeny pa Yehova. (Ebr. 10:24, 25) Kinde m’ibemaku yub moko, lub telowic ma Yehova ubemio iwa nikadhu kud i Biblia man kud i dilo pare. (Isa. 30:21) E lembe ceke m’ibetimo bibedo miero.—Rie. 16:3, 20.\n19. Ubekwayu imediri niparu pi lembang’o, eno utie ku kony ma kani?\n19 Ka saa ceke ibeparu pi bero ma telowic pa Yehova ubemio iri, eno biketho ibimaru Yehova man ibimaru cik pare. Pieno, kadok nwang’u Sitani utii kud ang’o pi nibidhi de, ebiceri ngo ku timo ni Yehova. Kepar nia idaru kwo oro ma lee i Paradiso, man ibeparu pi yub m’igam imaku pi limo batizo; ibinwang’u nia kara igam imaku yub ma cuu mi tuko ngo!\nLimo batizo mio iwa bero ma kani?\nUmego ku nyimego moko gibenwang’iri ku peko ma kani?\nAng’o ma bikonyowa nitimo yeny pa Yehova?\nWER 28 Ng’a ma copo bedo jarimb Yehova?\n^ par. 5 Ng’iong’ic ma pire tek magwei m’icopo timo utie nia nyo ibilimo batizo kunoke ngo. Pirang’o ng’iong’ic maeno pire tie tek akeca? Wabinwang’u dwokowang’ penji maeno i thiwiwec maeni. Ponjine bikonyo bende dhanu ma peko moko ubecerogi nilimo batizo kara ging’ei kite ma gicopo voyo ko pekone.\n^ par. 56 KORO I CAL: Lworo: Jalawobi moko lworo dwoko jibu ubenege i coko.\n^ par. 58 KORO I CAL: Jurimo: Lewic ubenego nyamego moko m’ubewotho ku jarimo ma rac kinde m’eneno Jumulembe moko uberweyo lembanyong’a.\n^ par. 60 KORO I CAL: Nilworo podho i dubo: Nyaku moko ubeneno umin ma jukoyo kud i cokiri ubeai ku yo pagi, e cwinye ucaku pido nia en de saa moko ecopo podho.\n^ par. 62 KORO I CAL: Ragedo: Jalawobi moko lworo benege nirwo i vut min ma tie ngo Jamulembe pa Yehova.\n^ par. 64 KORO I CAL: Lworo: Jalawobi moko umiere i ponji pare ma segi.\n^ par. 66 KORO I CAL: Jurimo: Nyamego moko ubayu lewic cen man etie ku mutoro nibedo Jamulembe pa Yehova.\n^ par. 68 KORO I CAL: Nilworo podho i dubo: Nyamego moko ucungo i lemandha man elimo batizo.\n^ par. 70 KORO I CAL: Ragedo: Jalawobi moko ubekoro pi yioyic pare ku tegocwinye ni min ma tie ngo Jamulembe pa Yehova.\nWinj dwand Yehova\nWakethara kaka jumange\nKethiri kaka jumange i tic mi lembanyong’a\nWaromo nyutho berocwiny nenedi?\n“Amen” ma wayero pire tie tek i wang’ Yehova\nText Yore ma tung' tung' mi toko jemni mir elektronik OTKUR MA WIW—MI PONJI Dwi mir 3 2019\nDwi mir 3 2019\nOTKUR MA WIW—MI PONJI Dwi mir 3 2019


‘An a yo, lemandha, man kwo’ (Yohana 14) | Kwo pa Yesu\nWIC MI 119\nYESU UBECIDHO NIYIKO KABEDO\nENG’OLO NI JULUBNE NIA WON BIORO IGI JAKONY\nWEGO TIE DIT NISAGU YESU\nKinde ma fodi Yesu ubenwang’ere i kusika ma malu karacelo ku jukwenda pare ing’ei cemo mir uthieno, eketho cwinygi kumae: “Adundewu kud upidi. Wuyi Mungu, wuyi an bende.”—Yohana 13:36; 14:1.\nYesu unyutho ni jukwenda m’ugwoko bedoleng’ migi, thelembe m’uketho eyero igi nia cwinygi kud upidi ikum cidho pare. Ewacu kumae: “I ot pa Vwa udi ma beco dupa nuti; . . . Tek acidho niyiko kabedo iwu, abibino kendo, abijolowu de i bang’a gira; kara ka m’ani ie, wun bende wubed keca.” Re, jukwenda pare ginyang’ ungo nia ebino weco iwi cidho i polo. Pieno, Thoma uyero ire kumae: “Rwoth, wang’eyo ngo ka m’icidho i ie,” man epenje kumae: ‘Waromo ng’eyo yoje nenedi?’—Yohana 14:2-5.\nYesu udwoko wang’ penji pa Thoma kumae: “An a yo ku lemandha, ku kwo de.” Niwacu, kara ng’atini utund nimondo i ot pa Won i polo, ecikere kende kende niyio Yesu, nijolo ponji pare man nilubo lapor pare. Yesu udok umedo kumae: “Ng’atu acel de mbe ma bino ba Wego, ndhu ni kuma re.”—Yohana 14:6.\nFilipo uwinjo dwokolembe pa Yesu kilili, man ekwaye kumae: “Rwoth, nyuth iwa Wego, e eromowa.” Ecicopere nia Filipo bino mito Yesu uketh ginen lanyuth moko ma ngbeng’ pa Mungu, calu lanyuth ma Musa, Eliya, man Isaya gigam gineno. Re, jukwenda gibino ku lanyuth moko maber akeca nisagu lanyuth ma Filipo ubino nikwayu. Pieno, Yesu udwoko wang’ kwac maeno ku penji ma e: “Nindo ma wabedo wakudu ie hai ngi e, fodi ing’eya ngo, Filipo? Ng’atu m’uneno an nwang’u eneno Wego [bende].” Eyo, Yesu ukwanyu koth Won cuu mandha, pieno, nikwo karacelo kude man ninene, etie ve ng’atini ubeneno Wego en gire. Re, wang’eyo nia Wego en e dit nisagu Wod, pilembe Yesu uyero ngbeng’ kumae: “Lembe m’ayero iwu, ayero gira ngo.” (Yohana 14:8-10) Jukwenda ginyang’ nia Yesu ubemito ging’ei nia ponji pare ceke uai ibang’ Won.\nJukwenda pa Yesu gineno kite m’ebed etimo ko lembe dupa ma wang’u ijo, man giwinjo kite m’ebed erweyo ko lembanyong’a iwi Ker pa Mungu. Kawoni eyero igi kumae: “Ng’atu m’uyio ira, tic m’atimo ebitimo bende; ebitimo tic ma sagu maeni de.” (Yohana 14:12) Yesu ubino yero ngo nia gibitimo udu ma dongo nisagu m’egam etimo. Ento ebino yero nia gibitimo tic migi mi rweyo pi Ker pi nindo dupa nisagu en; gibitime ke i kaka dupa nikadhu m’etimo i ie, man gibirweyo ni dhanu dupa akeca nisagu wend dhanu m’egam erweyo igi.\nKinde m’ebicidho i polo, ebiwenjogi ngo kendgi kumeni, kum eng’olo igi kumae: “Tek wubikwaya ku gin moko ku nyinga, abitimo ginde.” M’umedo maeno, eyero igi kumae: “Abikwayu Wego, e ebimio iwu [jakony] mange, kara wubed wukugi nja ku nja, en e tipo mi lemandha.” (Yohana 14:14, 16, 17) Ku wec maeno, eng’olo ni jukwenda pare nia gibinwang’u jakony mange, ma en e tipo maleng’. Gigam ginwang’u jakonyne i nindo mi Pentekoste.\nYesu umedo kumae: ‘Fodi nyanok, e ng’om binena kendo ngo; ento wun wubinena, kum abedo kwo, wun bende wubibedo kwo.’ (Yohana 14:19) Niwacu, Yesu binen i wang’gi en ku kume ing’ei cer pare, man tokcen ne, ebidocero gin bende kara gicidh gikwo kude i polo ni giracwia mi tipo.\nIng’eye, Yesu uyero lemandha moko ma pire tek. Eyero kumae: ‘Ng’atu m’ubedo ku cik para, m’uworogi de, en e ng’atu m’umara. Ng’atu m’umara ke, Vwa de bimare, man abimare, abinyuthra de ire.’ E jakwenda Yuda, ma julwong’e bende Thadayo, upenjo Yesu kumae: “Rwoth, ebedo nenedi nia ibinyuthri iwa, ni ng’om ke ngo e?” Yesu udwoko lembe ire kumae: “Tek ng’atu moko mara, ebiworo lem para, Vwa de bimare . . . Ng’atu m’umara ngo eworo lembe para ngo.” (Yohana 14:21-24) Jukwenda pare gibino tung’ ku ng’om, kum ng’om uyio ngo nia Yesu en e yo, lemandha man kwo.\nYesu ubeciweko julubne; kawoni gibitundo nenedi nibepoi ikum lembe ceke m’eponjo kogi? Yesu ung’olo igi kumae: ‘[Jakony], ma tipo maleng’ ma Wego bioro ku nyinga, ebiponjowu ku gin ceke, man ebipoyowu kum lembe ceke m’ayero iwu.’ Lembang’ola maeno pa Yesu ugam ujuko cwinygi pilembe nwang’u dong’ gidaru neno kit lembe ma dongo akeca ma tipo maleng’ utimo. Yesu umedo kumae: ‘Aweko kwiocwiny i beng’wu; amio iwu kwiocwiny para. . . . Adundewu kud upidi, kadok lworo de kud uneg adundewu.’ (Yohana 14:26, 27) Julub gitie kawoni ku tegocwiny, pilembe ging’eyo cuu nia Won Yesu bitelo wigi man Ebigwokogi.\nIng’ei saa ma nok ci, gibineno gwok pa Mungu kamaleng’. Yesu uyero igi kumae: “Jadit mi ng’om ubebino, man gin moko m’ebedo ko mbe i [wiya].” (Yohana 14:30) Andha, Yesu ubino mbe ku ng’ico moko nyanok de ma Sitani romo tio ko pi nicwale kara ejai ni Mungu, ento Wonabali utundo nimondo i Yuda man ebimo wie. Bende, Wonabali ubino mbe ku copo m’eromo ketho ko nia Yesu kud ucer kud i tho. Pirang’o? Yesu uyero kumae: ‘Calu Wego mio ira cik, e atimo [calu m’eng’olo].’ Yesu ubino mbe ku jiji nyanok de nia Won bicere kud i tho.—Yohana 14:31.\nYesu ubecidho kani, man eyero ni Thoma nia yo makani ma romo terojo kuca ne?\nEcicopere nia Filipo ubino mito Yesu utim igi ang’o?\nJulub pa Yesu gibitimo tic m’usagu pa Yesu i ayi makani?\nPirang’o ning’eyo nia Wego tie dit nisagu Yesu tie lembe ma mio iwa tegocwiny?


SOM I DHOK MI Abbey Abkhaze Abui Acoli Adja Afrikaans Akha Allemand Altaï Alur Amharique Anglais Arabe Arménien Arménien (occidental) Ateso Attié Aymara Azéri Azéri (cyrillique) Bachkir Bassa (Cameroun) Bassa (Libéria) Batak (karo) Batak (toba) Batak simalungun Biak Bichlamar Bikol Birman Boulou Bété Cambodgien Cebuano Changana du Zimbabwe Chavacano Chichewa Chiga Chin Haka Chin Tedim Chin Zotung Chinois cantonais (simplifié) Chinois cantonais (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Coréen Créole de Maurice Créole de la Guadeloupe Créole de la Guyane Créole de la Réunion Créole des Seychelles Créole du Bélize Créole d’Haïti Damara Dangme Danois Dayak Ngaju Dhu Pidjin (Cameroun) Dhupidjin mi Nijeria Douala Drehu Dusun Efik Emberá catío Espagnol Estonien Fante Fidjien Finnois Fon Français Futunien Ga Gallois Gitonga Gokana Goun Grec Guarani Guarani (Bolivie) Guerzé Guéré Haoussa Herero Hiligaynon Hindi Hongrois Hunsrik Iban Ibanag Ibinda Ichinamwanga Icibemba Igbo Iloko Indonésien Irlandais Isoko Italien Javanais Jula Kabye Kachin Kana Kannada Karen sgaw Kazakh Kazakh (arabe) Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kissi Kongo Kpelle Krio Kurde kurmanji Kwangali Kwanyama Kyangonde Lamba Lambya Langue des signes américaine Langue des signes angolaise Langue des signes argentine Langue des signes birmane Langue des signes bolivienne Langue des signes colombienne Langue des signes cubaine Langue des signes espagnole Langue des signes finnoise Langue des signes indienne Langue des signes indonésienne Langue des signes italienne Langue des signes malaise Langue des signes mexicaine Langue des signes népali Langue des signes polonaise Langue des signes portugaise Langue des signes québécoise Langue des signes roumaine Langue des signes thaï Lhukonzo Lingala Lituanien Lomwe Luganda Lugbara Lunda Luo Luvale Makua Malay Malayalam Malgache Maltais Mam Mambwé-Lungu Mapudungun Marathi Mazahua Mbunda Mendé Meru Mizo Mongol Mooré Navajo Ndau Ndonga Ndébélé Ndébélé (Zimbabwe) Nengoné Ngabere Ngangela Nias Norvégien Nyaneka Nyanja Nyungwe Nzema Néerlandais Népali Okpe Oriya Oromo Ossète Otètèla Ourdou Ouzbek Ouïghour (cyrillique) Pangasinan Pendjabi (shahmukhi) Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Chimborazo) Quechua (Cuzco) Quechua (Imbabura) Quechua (Pastaza) Quechua (Santiago del Estero) Quechua (Tena) Rarotongan Romani (Macédoine) Romani (Macédoine, cyrillique) Romani (Serbie) Romani (Slovaquie orientale) Romani (nord de la Grèce) Romani (sud de la Grèce) Roumain Runyankore Russe Rutooro Samoan Sangir Sango Sena Sepedi Sesotho (Afrique du Sud) Sesotho (Lesotho) Shona Sidama Silozi Singhalais Soundanais Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Talian Tamoul Tandroy Tankarana Tatar Tchouvache Thaï Tigrinya Tiv Tok pisin Tongien Tshiluba Tshwa Tsonga Tswana Turc Tuvaluan Twi Tétoum Dili Ukrainien Umbundu Urhobo Uruund Vezo Vietnamien Wallis Wichi Wolaitsa Yacouba Zandé Zoulou dhu Kabuverdianu Éwé\nWIC MIR ABIRO\n1-3. Wan ceke watie i kol mir ang’o, man Yehova bigonyowa nenedi kud i kolne?\nKEPAR nia jung’olo lembe i wii nia ibibedo i otkol pi dong kwo peri zoo, ke pi kosa moko m’itimo ngo. Lembe moko acel de mbe m’unyutho nia jucopo nigonyi nindo moko. Imbe ku genogen pi kwo peri mi nindo m’ubino, man gin moko m’icopo timo de umbe. Ento kinde ma dong’ cwinyi uai magwei, ilund inwang’u nia kara ng’atu moko nuti ma tie ku copo mi gonyi kud i kol, man ng’atune ng’olo nia ebikonyi! Icopo winjiri nenedi?\n2 Wan ceke watie i kol mi tho. Kadok watim ang’o de, karingo mbe iwa. Ento Yehova tie ku copo mi gonyowa kud i tho. Pieno eng’olo nia, “Jakwor ma cen ma bikabre en e tho.”—1 Jukorinto 15:26.\n3 Kepar ayi ma cwinyi bikwio ko saa maeno ma dong’ ibibedo mbe ku lworo mi tho! Ento Yehova bikabu tho kende kende ngo. Ebicero bende ju m’udaru nitho. Kepar ayi mutoro ma binegi saa maeno. Eng’olo nia “avu,” niwacu ju m’utho, gibikwo kendo. (Isaya 26:19) Eno tie gin ma Biblia lwong’o cer.\nKA NG’ATU MA WAMARU UTHO\n4. (a) Ang’o ma copo nimio iwa jukojuk ka wat mwa kunoke jarimbwa moko utho? (b) Kekwan jurimo moko ma ceng’ni pa Yesu.\n4 Ka wat mwa moko kunoke jarimbwa moko utho, ecopo bedo tek iwa niciro litho ku can ma wanwang’u i cwinywa. Wanwang’u nia tego mwa uthum. Gin moko acel de mbe ma waromo nitimo pi nidwoke kwo. Ento Biblia mio iwa jukojuk mandha. (Som 2 Jukorinto 1:3, 4.) Wakenen lapor acel m’unyutho nia Yehova giku Yesu gimaru lee nicero dhanu mwa ma githo. Saa ma Yesu ubino iwi ng’om, ebed ecidho wang’ mapol niliewo Lazaru man nyimego pare, Martha giku Maria. Gin adek ceke gibino jurimo ma ceng’ni pa Yesu. Biblia uyero kumae: ‘Yesu maru Marsa [niwacu, Martha] ku nyamin de man Lazaru.’ Nindo moko, Lazaru ugam utho.—Yohana 11:3-5.\n5, 6. (a) Yesu utimo ang’o saa m’eneno jupagi lazaru man jurimbe gibeywak? (b) Ning’eyo nia tho unyayu can i cwiny Yesu bende, copo nijuko cwinywa nenedi?\n5 Yesu ucidho pi nijuko cwiny Martha giku Maria. Kinde ma Martha uwinjo nia Yesu ubebino, ewok kud i adhura kara ecidh eromb kude. Anyong’a nege nineno Yesu, ento eyero ire kumae: “Tek ande ini keni, kuno di umira tho ngo.” Martha paru nia Yesu ugalu dit. Ing’eye, Yesu uneno Maria ma nyamin Martha ubeywak. Kinde m’eneno can ma dhanu m’ubedo keca ubino niwinjo i cwinygi, can ugam umondo i cwinye bende, man en de eywak. (Yohana 11:21, 33, 35) Ewinjo i cwinye, litho ma lee ma wabed wawinjo ka ng’atu moko ma wamaru utho.\n6 Ning’eyo nia Yesu bende bedo ku can i cwinye, calu ma wabed wabedo ko saa ma dhanu mwa utho, juko cwinywa lee. Yesu tie tap calu Won. (Yohana 14:9) Yehova tie ku copo mi kabu tho pi nja, man ebikabe ceng’ni eni.\n‘LAZARU, WOK WOKO!’\n7, 8. Pirang’o Martha umito ngo nia jung’iel kidi kud i dhu odliel pa Lazaru, ento Yesu utimo ang’o?\n7 Kinde ma Yesu utundo i dhu odliel kakare ma juketho i ie avuj Lazaru, nwang’u jujengo kidi ma pethere i dhu odlielne. Yesu wacu kumae: “Wung’iel kidi woko.” Ento Martha umito ngo nia jung’iel kidine. Nwang’u kum Lazaru udaru timo nindo ang’wen i liel. (Yohana 11:39) Martha ung’eyo ngo gin ma Yesu ubecitimo ni Lazaru m’umin.\nKepar mutoro ma wat man jurimb Lazaru gibino ko kinde m’ecer! —Yohana 11:38-44\n8 Yesu ukok ni Lazaru kumae: “Wok woko!” Lembe ma Martha Giku Maria gineno ing’eye ubino lembe mir anyong’a ma lee dit. “E ng’atu m’utho wok woko, ma cinge ku tiende bedo ariwa ku bongu mi kuny.” (Yohana 11:43, 44) Lazaru ucer! Edwogo kendo i kwo karacelo ku jupagi man ku jurimbe. I saa maeno, gijole, gigwake, man giweco kude. Lembuno ubino udu ma lee dit! Yesu ucero Lazaru.\nNYAKU, “AWACU IRI KUMAE, AI MALU!”\n9, 10. (a) Ng’a m’umio ni Yesu copo mi cero dhanu? (b) Pirang’o cer ma jukoro pigi i Biblia tie iwa lembe ma pire tek?\n9 Nyo Yesu ucero dhanu ku copo pare gire? Ungo. Iwang’ nicero Lazaru, Yesu ular urwo ibang’ Yehova, man Yehova umio ire copo mi cere. (Som Yohana 11:41, 42.) M’uweko Lazaru, dhanu mange bende tie ma gicer. Biblia ukoro pi nyaku moko mi oro 12, ma kume bino remo lee. Won ma nyinge Yairo ubino nidieng’ akeca, man ekwayu nia Yesu ukei kum nyaku pare. Ebino nyaku pare m’acel kulong’. Kinde ma Yairo ubino nikoro lembene ni Yesu, dhanu moko gitundo keca man giwacu kumae: “Nyeri tho: isendo Japonji nedi kendo?” Ento Yesu uwacu ni Yairo kumae: “Lworo kud unegi, yi kende, e kume bititre [niwacu, ebiboth].” E gicidho yo pa Yairo gikude. Kinde ma gidhingo tundo, Yesu uneno man ewinjo dhanu ubeywak. E ewacu igi kumae: “Kud wuywaki: kum etho ngo, ento enindo.” Ecicopere nia won giku min ginyang’ ungo i lembe ma Yesu umito niyero. Yesu ukwayu nia dhanu ceke giwok woko, man eting’o won nyakune ku min, emondo kugi i ot ma nyakune vuto i ie. Yesu umaku cinge man ewacu ire kumae: Nyaku, “awacu iri kumae, ai malu!” Kepar anyong’a ma junyodo pare gibino ko kinde ma nyaku maeno uai ndhu ndhu malu man ecaku niwotho! Yesu ucero nyaku migi. (Marko 5:22-24, 35-42; Luka 8:49-56) Niai cing’ nica, ka gineno nyaku migi ci, gicopo poi kum bero ma Yehova utimo igi nikadhu kud ibang’ Yesu. *\n10 Dhanu ma Yesu ucero, gidok githo kendo. Ento lembe ma Biblia ukoro pi cer migi tie lembe ma pire tek lee, pilembe emio iwa genogen mandha. Yehova ubemito nicero dhanu, man ebicerogi andha.\nPONJI MA WACOPO NINWANG’U IKUM CER MA JUKORO PIGI I BIBLIA\nJakwenda Petro ucero Jakristu ma dhaku ma nyinge Dorka.—Tic mi Jukwenda 9:36-42\nEliya ucero wod dhaku ma cware tho. —1 Ubimo 17:17-24\n11. Giragora pa Eklizia 9:5 ubeponjowa ku lembang’o iwi tho pa Lazaru?\n11 Biblia uwacu kamaleng’ nia “ju m’utho ging’eyo gin moko ngo.” Tho pa Lazaru unyutho nia eno tie lemandha. (Eklizia 9:5) Tap calu ma Yesu uwacu, ebino ve Lazaru ubenindo aninda. (Yohana 11:11) Kinde m’ebino i liel, Lazaru ung’eyo “gin moko ngo.”\n12. Wang’eyo nenedi nia cer pa Lazaru utimere andha?\n12 Dhanu dupa ubino nuti saa ma Yesu ucero Lazaru. Kadok judegi pa Yesu bende ging’eyo nia etimo udu maeno. Lazaru ubino kwo, lembe maeno nyutho nia cer maeca utimere andha. (Yohana 11:47) Bende, dhanu dupa gicidh giliewo Lazaru, e ing’eye, gicaku niyio nia andha, Mungu re m’uoro Yesu. Lembe maeno ufoyo ngo i judegi pa Yesu, pieno, gipangu ninego Yesu giku Lazarune ceke.—Yohana 11:53; 12:9-11.\n13. Pirang’o wacopo niyio nia andha Yehova bicero dhanu m’utho?\n13 Yesu uwacu nia “ju m’i liel ceke” gibicer. (Yohana 5:28) Wec maeno nyutho nia dhanu ceke ma Yehova ubepoi pigi gibicer. Re, kara Yehova ucer ng’atini, bikwayu nia eke epoi ikum lembe moko ci iwi ng’atune. Nyo ecopo poi andha ikum lembe moko ci iwi ng’atuman m’ebicero? I kor polo, nyikaluku tie milioni swa. Biblia uyero nia Yehova ung’eyo nying’ nyikaluku ceke acel acel. (Som Isaya 40:26.) Ka Yehova copo nipoi ikum nying’ nyakalukuman, gin ma copo cere mbe acel de nipoi ikum lembe moko ci iwi dhanu ceke m’ebicero. M’umedo maeno, Yehova re m’ucwio piny ceke, pieno, wang’eyo nia etie ku copo mi dwoko dhanu m’utho gidok gikwo kendo.\n14, 15. Wec ma Yob uyero ubeponjowa ku lembang’o iwi cer?\n14 Won bedopwe ma nyinge Yob uyio nia cer bibedo nuti. Epenjo kumae: “Tek dhanu tho, ebikwo kendo?” Ing’eye ewacu ni Yehova kumae: ‘Ibilwong’o man abiloko iri lembe: Ibibedo kud ava tic mi cingi.’ Eyo, Yob ugam ung’eyo nia Yehova ubekuro kud ava madit, nindo m’ebicero i ie dhanu ma githo.—Yob 14:13-15.\n15 Genogen mi cer ketho iwinjiri nenedi? Saa moko icopo nipenjiri kumae: ‘Nyo wat para ku jurimba ma githo ca de gibicer?’ Ning’eyo nia Yehova tie kud ava ma lee mi cero dhanu ma githo mio iwa jukojuk. Re, Biblia yero nia jukani ma gibicer, man gibikwo kakani? Wakeponj lembe maeno.\n‘GIBIWINJO DWANDE MAN GIBIWOK WOKO’\n16. Dhanu ma gibicer pi nikwo iwi ng’om, gibikwo kit kwo ma nenedi?\n16 I rundi ma con, dhanu ma gicer, gidok gikwo kendo iwi ng’om keni karacelo ku wat migi man jurimo migi. Nindo m’ubino bende lembe bibedo kumeno, re maeca bibedo ber ma sagu. Pirang’o? Pilembe dhanu ma gibicer iwi ng’om, gibibedo ku kaka mi nwang’u kwo ma rondo ku rondo, man gibitho kendo ngo. Bende, gibikwo iwi ng’om ma kwo m’i ie bikoc ku kwo mwa ma tin eni. Lwiny, timo mareco, man twoyo de bibedo mbe kendo.\n17. Jukani ma gibicer?\n17 Jukani ma gibicer? Yesu yero nia “ju m’i liel ceke biwinjo . . . dwande man gibiwok woko.” (Yohana 5:28, 29) Lembanyutha 20:13 bende ukoro kumae: “Nam uwodho ju m’utho ma ni i ie: man tho kud Hadeya [niwacu, Liel] de giwodho ju m’utho ma ni i igi.” Eyo, dhanu milioni dupa dit gibidok kwo kendo. Jakwenda Paulo bende uyero nia ‘weg bedopwe ku weg bedopwe ngo,’ ceke gibicer. (Som Tic mi Jukwenda 24:15.) Thelembe mi wec maeno tie ang’o?\nI Paradiso, ju m’utho gibicer man gibikwo kendo karacelo ku wat migi man jurimbgi\n18. “Weg bedopwe” tie jukani?\n18 “Weg bedopwe” uketho i ie jurutic pa Yehova ma gigwoko bedoleng’ migi man ma gigam gikwo iwang’ bino pa Yesu iwi ng’om. Noa, Abraham, Sara, Musa, Ruth, Ester ku dhanu mange bende, gibicer pi nikwo iwi ng’om keni. Icopo nisomo pi ju moko m’ikind dhanu ma co ku ma mon maenogi i buku mi Juebrania thek 11. Kadong’ jurutic pa Yehova ma gigwoko bedoleng’ migi man ma gibetho i rundi mwa e kee? Gin de gibicer pilembe gitie bende “weg bedopwe.”\n19. “Weg bedopwe ngo” tie jukani? Yehova bimio igi kaka mi timo ang’o?\n19 “Weg bedopwe ngo” tie dhanu milioni dupa dit ma ginwang’u ngo kaka mi ng’eyo Yehova. Kadok githo de, Yehova uwil ungo pigi. Ebicerogi man ebimio igi kaka mi ponjo lembe i wie man mi timo ire.\n20. Pirang’o dhanu moko gibicer ungo?\n20 Nyo eno nyutho nia dhanu ceke ma gidaru nitho gibicer? Ungo. Yesu yero nia dhanu moko tie ma gibicer ungo. (Luka 12:5) Ng’a m’utie ku twero mi ng’io nia jukani ma gibicer, jukani ma gibicer ungo ke? Yehova re m’utie Japoklembe madit m’usagu zoo, ento emio bende ni Yesu, dito mi bedo “japoklembe mi ju ma kwo ku ju m’utho.” (Tic mi Jukwenda 10:42) Ebicero ngo nyanok de ng’atu m’eneno nia tie jatimrac m’ukwero niloko timo pare marac.—Som Thenge ma jumedo, namba 19.\nCER PI KWO MI POLO\n21, 22. (a) Cer pi kwo mi polo thelembene tie ang’o? (b) Ng’a m’ular ucer pi kwo mi polo?\n21 Biblia yero iwa bende nia dhanu moko tie ma gibikwo i polo. Ka ng’atu moko ucer pi kwo mi polo, ecer ungo ku kum maeni mi ring’ kum. Ento, ecer pi kwo mi polone ku kum mi tipo.\n22 Ng’atu ma kwong’a m’ular ucer pi kwo mi polo tie Yesu. (Yohana 3:13) Nindo adek ing’ei tho pare, Yehova ucere. (Zaburi 16:10; Tic mi Jukwenda 13:34, 35) Yesu ucer ungo ku kum maeni mi ring’kum. Jakwenda Petro ukoro nia ‘junego [Yesu] i kum, ento judwoke kwo i tipo.’ (1 Petro 3:18) Mungu cero Yesu ku kum mi tipo man ecere ni ng’atu ma won tego lee! (1 Jukorinto 15:3-6) Ento Biblia wacu nia m’uweko Yesu, dhanu mange bende nuti ma gibicer pi kwo maeno mi polo.\n23, 24. “Udul ma nyanok” ma Yesu uweco pigi gitie jukani, man gitie dhanu adi?\n23 Iwang’ tho pare, Yesu uwacu ni julubne m’ugwoko bedoleng’ migi kumae: “Acidho niyiko kabedo iwu.” (Yohana 14:2) Wec maeno unyutho nia jumoko m’ikind julubne gibicer pi nikwo kude i polo. Gitie dhanu adi? Yesu uwacu nia gibibedo dhanu ma wendgi nok, elwong’ogi “udul ma nyanok.” (Luka 12:32) Jakwenda Yohana udok umio wel migi ma tap kinde m’eneno Yesu “cungo wi got Sayuni [m’i polo] ku dhanu rubanga dak acel ku pier ang’wen wi ang’wen (144 000).”—Lembanyutha 14:1.\n24 Jukristu 144 000 maeno gibicer awene? Biblia uyero iwa nia cer maeno bitimere ing’ei ma Kristu bicaku nibimo i polo. (1 Jukorinto 15:23) Tin eni dong’ wabekwo i saa maeno, man ju mapol m’ikind dhanu 144 000 gidaru nicer pi nikwo i polo. Ju ma fodi gitie asu iwi ng’om keni, ma gibetho i rundi mwa eni, gicer ndhu ndhu ing’ei tho migi pi kwo mi polo. Ento, dhanu mange mapol gibicer i nindo m’ubino pi nikwo i Paradiso iwi ng’om keni.\n25. I wic m’ulubo wabiponjo ang’o?\n25 Ceng’ni eni, Yehova bigonyo dhanu ceke kud i tho, man tho bithum magwei! (Som Isaya 25:8.) Ento dhanu m’ubecidho i polo, gibecidho nitimo ang’o kuca? Biblia ukoro nia gibibimo giku Yesugi i bimobim mi Ker pa Mungu. I wic m’ulubo, wabiponjo lembe lee iwi bimobim maeno.\n^ par. 9 Biblia ukoro bende pi cer mange, mi dhanu ma thindo ku ma dongo, dhanu ma co ku ma mon, Juisrael ku Juisrael ungo bende. Icopo somo pi cer maenogi i verse mae: 1 Ubimo 17:17-24; 2 Ubimo 4:32-37; 13:20, 21; Matayo 28:5-7; Luka 7:11-17; 8:40-56; Tic mi Jukwenda 9:36-42; 20:7-12.\nLEMANDHA MI 1: YEHOVA BIKABU THO\n“Jakwor ma cen ma bikabre en e tho.”—1 Jukorinto 15:26\nBiblia mio iwa jukojuk mandha nenedi ka ng’atu moko utho?\n2 Jukorinto 1:3, 4\nKa wat mwa moko kunoke jarimbwa moko utho, wanwang’u nia tego mwa uthum. Biblia mio iwa jukojuk mandha.\nYehova tie ku copo mi kabu tho pi nja. Ebiketho bende ju m’utho gidok kwo kendo.\nLEMANDHA MIR 2: WACOPO BEDO KU GENOGEN NIA CER BIBEDO NUTI\nNyaku, “awacu iri kumae, ai malu!”—Marko 5:41\nPirang’o wacopo nibedo ku genogen nia cer bibedo nuti?\nYesu ucero Lazaru.\nYesu ucero nyaku moko ma nyanok.\nYesu ucero dhanu m’utho ku copo m’uai ibang’ Yehova.\nDhanu dupa gibino nuti saa ma Yesu ubecero ju m’utho. Judegi pa Yesu bende ging’eyo nia etimo udu maeno.\nLEMANDHA MIR 3: YEHOVA BICERO DHANU MILIONI SWA MA GIDARU NITHO\n‘Ibilwong’o man abiloko iri lembe: Ibibedo kud ava tic mi cingi.’—Yob 14:13-15\nJukani ma gibicer?\nDhanu ceke ma Yehova ubepoi pigi gibicer.\nTic mi Jukwenda 24:15\nWeg bedopwe ku weg bedopwe ngo, ceke gibicer.\nYehova copo lwong’o nyakalukuman ku nyinge; pieno, ecopo nipoi yot yot ikum lembe moko ci iwi dhanu ceke m’ebicero.\nLEMANDHA MIR 4: DHANU MOKO GICER PI CIDHO NIKWO I POLO\n“Acidho niyiko kabedo iwu.”—Yohana 14:2\nJukani ma gibicer pi kwo mi polo?\nYesu ubino ng’atu ma kwong’a m’ucer pi kwo mi polo.\nYesu uwacu nia julub pare ma wel migi nyanok kende re ma gibicer pi nikwo i polo.\nYehova ung’io dhanu 144000 kende pi nikwo i polo.


Wamed bodho mwa i tic mi rweyo lembanyong’a—Nidok liewo ng’atini\nBuku mi coko mi Kwo man tic mwa mi Jukristu | Dwi mir 11 2017\nPIRANG’O PIRE TIE TEK: Dhanu dupa ma gijolo lemkwenda mi Ker pa Mungu gitie dhanu ma gibesayu ning’eyo lemandha iwi Mungu. (Is 55:6) Kara waponjgi nok nok, wacikara nidok ibang’gi kendo kendo. Dhanu gibenwang’iri ku kit peko matung’ tung’, pieno kite ma wabimio ko ava ikumgi bicikire nikoc. Wabinwang’u matoke maber tekene wayikara cuu mandha man wadok niliewogi ku lembakeca mi caku kugi ponji mi Biblia.\nTim kero nidok liewe nya pio pio, nyo ing’ei nindo moko kumeni.—Mt 13:19\nNyuth nia imare man iwore. Pot kumi\nCak nimothe ku yaw yaw. Lwong’e ku nyinge. Nyuth ire thelembe m’uketho idwogo niliewe. Nyo pi nidwoko wang’ penji pare, nimio ire girasoma m’uwok ma nyen, ninyutho ire pi kusika mwa mir Internet, ninyutho ire video, kunoke ninyutho ire kite ma ponji mi Biblia kadhu ko. Wil wec peri nimakere ku yeny pare.—Flp 2:4\nDok ikor ire paru m’uai i Lembagora kunoke niweko ire girasoma, pi nikwoyo pii iwi kodhi mi lemandha m’ipidho i adundene. (1Ko 3:6) Tim kero ceke kara edok jarimoni\nKeth eng’ei pi gin ma wubiweco iwie nindo m’ubino\nYenga mi nindo 6-12, dwi mir 11\nLONYO MA NWANG’ERE I LEMBE PA MUNGU “Yeny Yehova, kara imediri nikwo”\nKWO MI JUKRISTU Wamed bodho mwa i tic mi rweyo lembanyong’a—Nidok liewo ng’atini\nYenga mi nindo 13-19, dwi mir 11\nLONYO MA NWANG’ERE I LEMBE PA MUNGU Nwang’ ponji ikum kosa m’itimo\nKWO MI JUKRISTU Ponji ma wacopo nwang’u niai i buku pa Yona\nYenga mi nindo 20-26, dwi mir 11\nLONYO MA NWANG’ERE I LEMBE PA MUNGU Yehova ubekwayu ang’o i bang’wa?\nYenga mi nindo 27, dwi mir 11–nindo 3, dwi mir 12\nLONYO MA NWANG’ERE I LEMBE PA MUNGU Mediri nikio man nibedo tek i thenge mi tipo\nKWO MI JUKRISTU Mediri nikio man nibedo tek i thenge mi tipo i saa mir alokaloka\nText Yore ma tung' tung' mi toko jemni mir elektronik BUKU MI COKO MI KWO MAN TIC MWA MI JUKRISTU Dwi mir 11 2017\nBUKU MI COKO MI KWO MAN TIC MWA MI JUKRISTU Dwi mir 11 2017


Kpawa mi kwo: Yehova umio mugisa lee dit iwi yub m’amaku | Charles Molohan\nSOM I DHOK MI Afrikaans Albanais Allemand Altaï Alur Amharique Amis Anglais Arabe Arménien Aymara Azéri Azéri (cyrillique) Bachkir Bas allemand Bassa (Cameroun) Bengali Bikol Birman Boulou Bulgare Cakchiquel Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Coréen Croate Créole de la Guadeloupe Créole du Bélize Créole d’Haïti Damara Dangme Danois Dhusepulana Digor Douala Edo Efik Esan Espagnol Estonien Fidjien Finnois Fon Français Ga Garifuna Goun Grec Guarani Gujarati Géorgien Haoussa Herero Hiligaynon Hindi Hiri motu Hongrois Hébreu Ibanag Icibemba Igbo Iloko Indonésien Islandais Isoko Italien Japonais Jula Kabye Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Langue des signes sud-africaine Letton Lingala Lituanien Luganda Lunda Luo Luvale Macédonien Malay Malayalam Malgache Mam Mambwé-Lungu Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Ndonga Ndébélé Ndébélé (Zimbabwe) Ngabere Norvégien Nyanja Nzema Néerlandais Népali Okpe Oromo Ossète Otètèla Ouzbek Ouzbek (romain) Pangasinan Papiamento (Curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Roumain Russe Samoan Sango Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zandé Zapotèque (de l’isthme) Zoulou dhu Kabuverdianu Éwé\nYehova umio mugisa lee dit iwi yub m’amaku\nNg’atu m’ukore: Charles Molohan\nUbino i oro 1939. Waai ku diewor ma ling’ man waringo pi saa ma kadhu acel nitundo i nyathin adhura mi Joplin, yo piny mi Missouri, i États-Unis. Saa ma watundo kuca, wacaku royo trakt nyalwelwe i the dhugola mi dhanu. Dhu mombwa kinde ma wadaru, wamondo i mutukari mwa man waringo nitundo kaka ma wagam wawinjara nia wabirombo i ie kud umego mange. Pirang’o wacidh warweyo ku diewor i adhura maeno man watimo pio pio? Abikoro iwu.\nANYOLARA i oro 1934, nwang’u dong’ pi oro 20, baba ma nyinge Fred Molohan giku mama ma nyinge Edna, gibino Juponj Biblia (ma kawono julwong’o Jumulembe pa Yehova). Atie ku mutoro lee dit pilembe giponja nimaru Yehova. Yofwa bino i adhura moko ma nok ma julwong’o Parsons, yo piny mi Kansas. Dhanu ma pol mi cokiri mwa gibino udul ma nok. Wabed wacidho i coko ceke, man wabed warweyo lembanyong’a nja. Ceng’ soko ku reto, wabed warweyo i dhu ndaki; tin, julwong’o ayi mi lembanyong’ane nia, rweyo kaka ma dhanu bepong’ i ie. Saa moko wabed waol, ento baba ubed utimowa ber mandha, ebed eng’iewo iwa nyuka ma ng’ic.\nDhanu ubino nok i cokiri mwa, ento wabino ku teritwar ma lac mi lembanyong’a. I ie, adhura bino dupa, podho man katung lim de. Ka wamio girasoma ni dhanu ma timo kakeca, gimio ngo iwa sente, ento gimio dek ma col, tong gweno kunoke gweno. Calu ma baba ular ubed umio sente pi girasoma, wabed wacamu piny maeno ma gimio.\nKAMPANY MI RWEYO LEMBANYONG’A\nJunyodo para gigam ging’iewo fonograf pi tic mi rweyo lembanyong’a. Calu m’abino nyanok, abed atio kude hai ungo. Ento abed akonyogi ku nicike ewaki kara dhanu ma wadok niliewo man ma junyodo para ponjo kugi Biblia giwinj korolembe p’umego Rutherford ma jumaku.\nWaku baba man mama i ng’et mutukari fwa mi rweyo lembanyong’a\nBaba utwio uparle ma dit iwi mutukari fwa, man edwoke ni mutukari mi rweyo lembanyong’a. Mutukarine ukonyowa lee dit i tije. Wang’ ma pol, walar waketho mizik pi nitelo dhanu, kan i ng’eye waketho igi korolembe mi Biblia. Tek wadaru, wamio girasoma ni ju ma lembene ufoyogi.\nI nyathin adhura moko mi Cherryvale i Kansas, baba umondo ku mutukari i kanambu moko ma dhanu ma pol mir adhura gibed ginambu i ie ceng’ yenga. E bapolisi uyero ire nia ewodh mutukarine cen ku keca, pilembe keca tie ka woi ungo. Baba ugam uwodhe, re ekethe i dhu yo, ceng’ini ku kanambune kara dhanu ma gini keca gicopo winjo program m’ubekadhu. Rweyo lembanyong’a ku baba man Jerry ma jalfwa ma dit ubed unyang’a lee dit.\nI kind oro maeno, wadikara i kampany dupa ma segi i teritwar ma dhanu ubino jujai i ie. Calu m’alar ayero iwu i acaki, wabed waai ku diewor man waroyo trakt ku nyithibuku nyalwelwe i the dhugola mi dhanu. I ng’eye, wan ceke wacidh warombo bor i ng’ei adhura pi nineno ka nyo bapolisi utwiyo ng’atu moko m’i kindwa.\nI tic mi rweyo lembanyong’a, gin mange m’ubed unyang’a lee ubino woth ma wabed wawotho i adhura, ma nwang’u waronyo karatasi ma jugoro lembe i wie i korwa. Abepoi saa moko umego gibin giwotho i adhura ma wabedo i ie ma gironyo karatasi ma jukiewo i wie nia, “Dini utie awic man ebekwalu dhanu.” Gicaku wothne i bang’wa man giwotho kilometre acel ku nusu i adhurane, e ka dong’ giloko kendo i bang’wa. Lembe ma ber ubino nia ng’atu moko mbe m’ung’ologi, ento dhanu ma pol gifoyo lembene.\nCOKO MA DONGO M’UTIMERE KINDE MA FODI A JALAWOBI\nWabed wacidho ku jufwa i coko ma dongo i Texas. Baba ubed utimo i sosiete moko mi train, pieno ka wabecidho i coko ma dongo man wabeciliewo wedi mwa, wabed waidho mananu. Fred Wismar ma nera ma dit ku dhaku pare Eulalie gibed gibedo i adhura mi Temple i Texas. Fred uwinjo lemandha man elimo batizo i kum oro 1900 nwang’u etie aradu; bende, ekoro lembe m’eponjone ni umego ku nyimego pare, man ni mama bende. Umego mi Texas gigam ging’eyo Fred cuu mandha pilembe ebino timo tic ma juliew mi twodiri gitimo tin eni. Ebino dhanu ma ber, ma jamutoro, man ebino kud amora lee dit, pieno amito alub macal pare.\nI oro 1941 wacidho i coko ma dit i St. Louis, i Missouri. Jugam jukwayu nia awiya ceke gibin gibed i wang’e pi niwinjo korolembe p’umego Rutherford ma thiwie yero, “Nyithindho pa Rwoth.” I ajiki mi korolembene, lembe moko ma nyen ugam utimere. Umego Rutherford ku ju m’ubino konye gipoko buku ma thiwie tie Enfants (Nyithindho), ni awiya ma romo 15 000 ceke ma gibino keca.\nI dwi mir 4, 1943 wacidho i coko ma dit i adhura mi Coffeyville, i Kansas; thiwi cokone ubino “Lwong’o pi tic.” Kuca, juwok jumio atwong’a nia juyabu darasa ma nyen pi cokiri ceke, man jubilwong’e nia Somo mi tic mi theokrasi. Wagam wanwang’u bende nyathibuku ma tie ku thiwi ponji 52 ma jubitio ko i somone. I thum mi oro maeno, atimo theng ponji para ma kwong’a. Coko ma dit maeno ubino ira coko ma segi pilembe awok alimo batizo i ie. Walimo i pii m’ukwio ma ng’ic mandha i dhu podho moko keca.\nABINO KUD AVA MI TIMO I BETHEL\nAdaru somo i oro 1951, man ugam ukwayu ang’ii gin m’abitimo i kwo para. Jerry m’umira ubino timo i Bethel. An de abino maru dit nitimo i Bethel, pieno apong’o karatasi mi mondo i Bethel man aore. Nindo ma nok i ng’eye, jugam julwong’a i Bethel man i nindo 10 mi dwi mir 3, oro 1952 agam acaku tic. Yub m’amaku maeno ukonya lee dit nimiyara zoo i tic pa Mungu.\nAbino geno nia jubiwoketho atim kaka ma juwodho i ie girasoma mwa. Re juwok juketha ngo keca. Ento jumia tic kaka ma jucamu i ie man yor i ng’eye ke i mafika. Amaru tije lee dit man aponjo lembe dupa ma nyen. Wabed wawilara awila, pieno saa moko wang’a ubed udong’ thwolo; saa maeno abed acidh atimo ponji para ma segi kaka ma jupangu i ie buku mi Bethel. Eno utielo yioyic para man winjiri para ku Yehova. E ang’io nitimo i Bethel pi oro ma dupa i kwo para. I oro 1949, Jerry uweko Bethel man enyomo Patricia; gibed gibedo ceng’ini ku Brooklyn, pieno gibed gikonya man gimio amora i kuma pilembe saa maeno nwang’u fodi agalu ngo hai i Bethel.\nNindo ma nok i ng’ei m’atuc i Bethel, jucaku sayu umego moko mi Bethel ma jucopo royo nying’gi i kind ju ma Bethel copo beorogi pi nimio korolembe. Umego maeno gibed giliewo cokiri i kabedo ma bor, cil i kilometre 320 niai kud i Brooklyn. Ka gicidho i cokiri moko, giwok gimio korolembe man girweyo ku cokirine. An de nyinga mondo i kind umego maeno. Nindo m’abecimio korolembe ma kwong’a, cwinya udhongo lee mandha. Con eca korolembe mi dhanu ceke ubed utimo saa acel. Abed awotho i cokiri ma tung’ tung’ ku train. Abepoi ma ber i kum lembe m’utimere ceng’ yenga moko ku reto i saa mi ng’ico ma tek, i oro 1954. Amaku train pi nidok i New York, man ugam ukwayu nia atuc i Bethel dhu uthieno mi cing’ nica. Re ma fodi wani yo, yamu ma tek ugam utuk man ukelo pei. E muter mi train uling’ bip, uketho wadong’ watundo i New York kas’acel saa 11 mi kugweno. Akwanyu gengi moko ma boroboro niai kaka ma train becungo i ie nitundo i Brooklyn, man awok akadh’akadha i tic i mafika. Atuc nwang’u dong’ tic ucaku, man abino winjo olo ma lee dit pilembe anindo ngo diewor traka. Re kadok atuc nimiyara lee de, abino ku mutoro ma yawe mbe, pilembe warombo kud umego ku nyimego ma tung’ tung’ man atuc nikonyo cokiri.\nWabeyikara pi program ma bikadhu i radio WBBR\nI oro ma kwong’a m’atimo i Bethel, adikara bende i program mi ponji mi Biblia ma jubed jumio kubang’ thum pa yenga i radio mwa ma jubed julwong’o WBBR. Studio ne ubino i ot namba 124 Columbia Heights, i etaj mir arionde. Umego Alexander H. Macmillan m’utimo i Bethel pi oro ma dupa ubed utimo program maeno mi radio wang’ ma pol. Wabed walwong’e nia umego Mac. man ebino macal ma ber dit iwa wan aradu mi Bethel, pilembe egwoko bedoleng’ pare kud i kind amulaic ma dupa.\nKaratasi ma wabed wayawu ko pi program mi radio WBBR\nI oro 1958, juwilo tic para. Acaku konyo umego ku nyimego m’uai udaru Somo mi Gilead. Abed ayenyo igi karatasi (visas), man abed apangu woth migi. I saa maeno, bei wotho kud avio ubino tek lee dit, pieno umego ma jubed juorogi i Afrika man i Asie gibed giwotho ku meli. Oro moko i ng’eye, kinde ma bei wotho kud avio uloro nyanok, bamisioner ma pol gicaku cidho kud avio kaka ma juorogi i ie.\nAbelutho diplom mi Somo mi Gilead i avelop, i wang’ program mi mio diplom\nWOTHO PI COKO MA DONGO\nI oro 1960, jumio ira tic mi pangu wotho mir umego ma gibiai i États-Unis pi nicidho i coko ma dongo ma diko ng’om dupa, m’utimere i oro 1961. Acidho i coko ma dit ne acel i adhura mi Hamburg, i Allemagne. I ng’ei coko maeno, an kud umego adek mi Bethel, wamaku mutukari i adhurane, wang’enyo i Allemagne, pi nicidho i Italie man kuca wawok waliewo Bethel mi Rome. Kud i Rome, wacidho i France, i ng’eye ke wakadhu kud i gudi mi Pyrénées, wamondo i Espagne, ka ma nwang’u jukwero tic mwa i ie. Watuc nimio bende gazeti moko ni umego mi Barcelone, re waboyogi aboya, ketho enen ve giramia. Ebino lembe mi mutoro nirombo kugi! Ku keca wamaku mutukari nitundo i Amsterdam, man wawok wamak’avio pi nidok i New York.\nI oro 1962, juketh’ayik woth mir umego ku nyimego 583 ma gibicidho i coko ma dongo ma diko ng’om dupa, m’utimere i kabedo ma tung’ tung’ i wang’ ng’om i oro 1963. Thiwi cokone ubino, “Lembanyong’a ma rondo ku rondo.” Gicidho i Europe, i Asie, man i ng’om Pacifique ma yo piny, yor i ng’eye gidok gicidho i Honolulu, i Hawaii, man i Pasadena, i Californie. Jupangu bende nia gibicidho i Liban man i Jordanie, pi niciliewo ng’om moko ma juweco pigi i Biblia. Oditic mwa ugam upangu pi woth migi, usayu igi visa man upangu hotel ma gibiwovuto i ie.\nThelembe mange bende ubino nuti m’uketho oro 1963 ubino ira oro ma pire tek akeca. Nindo 29, dwi mir 6, agamu nyamego Lila Rogers ma tie dhanu mi Missouri. En ecaku tic i Bethel i oro 1960. Yenga acel i ng’ei gamiri mwa ci, wacaku wotho i theng ng’om ma tung’ tung’, wacidho i Grèce, i Égypte, man i Liban. Niai i adhura maeno, wamaku avio pi nicidho i Jordanie. Saa maeno nwang’u jukwero tic mwa i ng’ombe, man judongo pa gavmenti gibed gikwero nimio visa ni Jumulembe pa Yehova ma gibecidho kuca. Pieno, wabino penjara nia lembang’o ma bitimere ka wabitundo kuca. Re saa ma watundo, ebino iwa lemzungo ma lee dit kinde ma waneno ungu mir umego ku nyimego moko ma gibino jolowa, gicungo i dhu bar mir avio, man gimaku bendera ma jukiewo i wie kumae: “Karibo, Jumulembe pa Yehova!” Anyong’a unegowa lee dit. Lembe mange m’unyang’uwa ubino wotho ma waliewo ko ng’om ma juweco pigi i Biblia. Wabino bende ku mutoro nineno kaka m’Abraham, Isak man Yakobo gigam gikwo i ie, kaka ma Yesu ku jukwenda pare gibed girweyo i ie, man bende kaka ma cokiri mi Jukristu ucaku i ie, i wang’ nimeu “cil i tung’ ng’om.”—Tic. 13:47.\nPi oro 55, Lila ubino karacelo kuda i tic ceke ma watimo i dilo. Wabed waliewo Espagne, man Portugal wang’ ma pol saa ma nwang’u jukwero tic mwa kuca. Wabed watielo umego ku nyimego man watero igi girasoma ku piny mange ma gitie ku yenyne. Wanwang’u bende kaka mi liewo umego ku nyimego moko ma gibino i prizo mi Cádiz, i Espagne. Abino ku mutoro lee mandha nimio korolembe m’utielo cwinygi.\nWabecidho waku Jerry Molohan man Patricia, i coko ma dit ma thiwie yero “Kwiocwiny iwi ng’om” i oro 1969\nNiai i oro 1963, apangu woth mir umego ma gicidho i coko ma dongo ma diko ng’om dupa, m’utimere i Afrika, Australie, i Amerika mi diere man ma yo piny, i Europe, i Extrême-Orient, i Hawaii, i Nouvelle-Zélande man i Porto Rico. Waku Lila wadikara i coko ma dongo dupa ma wiwa biwil ungo i kumgi, calu m’utimere i adhura mi Varsovie i ng’om mi Pologne i oro 1989. Umego ma pol m’uai kud i Russie de gibino i cokone. Eno ubino coko ma dit ma kwong’a ma gitimo! Warombo kud umego ku nyimego ma jugam jutwiogi pi yioyic migi, man ma gitimo oro ma dupa i prizo mi Union soviétique.\nTic mange m’ubed unyang’a ubino niliewo juruot mi Bethel man bamisioner mi ng’om ma tung’ tung’. I kit tic maeno, wang’ ma tokcen ne wacidho i Corée du Sud, man wacidh waneno umego mwa 50 ma jutwio i prizo i Suwon. Gin ceke gibino ku mutoro man gibino kuro kud ava ceng’ ma jubigonyogi pi nitimo ni Yehova m’umbe adici. Rombo ma warombo kugi utielowa lee dit!—Rum. 1:11, 12.\nWEL MI JUMULEMBE M’UMEDERE UMIO IWA ANYONG’A\nPi oro ma dupa, aneno kite ma Yehova umio ko mugisa ni dhanu pare. Kinde m’alimo batizo i oro 1943, wend jurwei ubino 100 000. Re kawoni dhanu ma kadhu milioni 8, gibetimo ni Yehova i ng’om 240. Tic ma tek mir umego ku nyimego ma gidikiri i Somo mi Gilead ukonyo lee pi mediri maeno. Abino ku mutoro ma lee dit nitimo ku ju ma pol m’i kind bamisioner maeno, man nikonyogi kara gicidh i ng’om ma tung’ tung’ ma juorogi i ie.\nMutoro ubenega magwei pilembe amaku yub mi timo ni Yehova i Bethel ma nwang’u fodi atie aradu. Yehova umio ira mugisa ma yawe mbe pi oro ceke m’atimo ire. M’umedo mutoro ma wanwang’u i tic mi Bethel, pi oro ma kadhu 50 waku Lila wabino bende kud anyong’a nirweyo ku cokiri ma dupa mi Brooklyn, man watheyo mer ku jurimo ma beco.\nAbemedara asu nitimo i Bethel, man Lila de ubekonya kubang’ nindo. Kadok kawoni oro para kadhu 84 de, re asu abemiara i tic moko, calu ve nineno barua ma tung’ tung’ m’utundo i filial ku ma filial beoro.\nWaku Lila tin\nEtie mutoro ma dit nibedo i dilo pa Yehova ma kaporne mbe, man nineno kite ma giragora pa Malaki 3:18 ubepong’o ko: “Wubilund dwogo man wubing’io kind weg bedopwe ku judubo, man ju m’utimo ni Mungu ku ju m’utimo ire ngo.” Kubang’ nindo watuc nineno kite ma ng’om pa Sitani ubenyothere ko, man kite ma dhanu daru koso ko genogen ku mutoro. Ento ju m’ubetimo ni Yehova gitie ku mutoro, kadok i nindo maeni mi can, man gitie ku genogen mandha pi nindo m’ubino. Etie iwa rwom ma lee dit nirweyo lembanyong’a ni jumange! (Mat. 24:14) Ceng’ini eni, Ker pa Mungu bikabu ng’om m’utii maeni cen, man ebiwile ku paradiso. Wabekuro nindo maeno kud ava mandha! I saa maeca, ng’atu moko ci iwi ng’om bibedo ma leng’, ku mutoro man ebikwo rondo ku rondo.


Gin mung’eyire – Projet 2014\nNi ay con ung’eyire i Ituri nia kan Mahagi ucungo ungo iwi lembe muneno telo pacu mwa, lembe woto ngo atira, kuno ke pio !\nEtie ungo nia wasagu wedi mwa ku rieko kuno ke ku tego. Lembe manda utie nia wasagu wedi mwa nini ku wel, ku tic mawatimo, ku atiralembe i tic mwa, man ku wel dhanu muketo par migi ilembe muneno cidho kuwang’e mi ng’om mwa.\nNi ai ma judong’o mwa dhupa uweko gamba, pi tho kuno ke oro mucidho le, awobi ubelubo wang’ayo mange. Gi tie dhupa ilembe mitelo ng’om mwa, ento, wig’i wil Mahagi en ang’o ! Wut umego : Mahagi no, re en ang’o, manda ne ?\nDhanu dhupa ma woko mi territoire mwa ungeyo ungo nia Mahagi en etiye gin ma dwong’. Mahagi gung’ weco dhu alur, pilembe alur ubimo ku wel, ma pilembe dh’u alur utie yot ni ponjo, man bende pilembe alur umaru niweco dhu tugi i kind gi, man ku wedi migi mi Mahagi : lendu, ndo, ukebo, magungu. Ka be nia mwa gomo dhanu mange sakasa ungo, alur ugomo mon mi ng’o ngung’ ! Gin mu nyutho nia watie wamaru ng’om mange kuno ke mukenbe bende, ka be nia wamaur kura mwa nisagu kura mi dhanu mange.\nKongo zo neno mundu calu ubimo migi. Kuro mndu re mubin ni yiko ng’om mwa. Alur man pende kende m’umbe ku paru kuno ke kura mi neno mundu calu ubimo kuno rwodi kuno dhanu mabibodho wa. Pilembe, wa ng’eyo ni ay con, iwang lipanda, nia ng’om mwa mi Mahagi, ng’ati muyike utie mahagien en gire ! Eyo, mundu ugomo man utie kuparu migomo piny dhupa ignom mwa, pilembe gigneyo nia watie jurutic manzilo i Kongo no, man ging’eyo bende nia wec mwa naka woto atira !\n2016 ni wang’wa. Dhanu uberingo ng’om zo calu mawaneno. Alur ringo ungo ! Pilembe ang’eyo nia tego mwa ni i territoire mwa no. Ci re, umito wayab wang’wa cu ! Ng’a mutelo dho wec mwa tin eni ? Dh’u lembe ne utelire nenedi man ke ku ng’a ? Lembe ne utero wa yo kane ? Awobi ulubo wang’ayo ne cu ? Judongo mwa mubetho, ng’a mulubo tok’ gi ? Urwo no, jubiwondo wa kendo ? E dho lembe ma wabeko icing’ anya no, bicidho nenedi ?\nWut umego : Mahagi no, re en ang’o, manda ne ? Ukenen Kongo zo ! Rwodi mwa mi Mahagi gi tio calu rwodhi mi kabila mange ? Demokrasia i Kongo no, bi ay kane kan ibang’wa ungo ? Pirang’o ke awobi mwa mange umito nia wadok bong’ mi dhanu mukung’eyo demokasia ungo ikura migi ? Wedi mwa ube i pi maku kabedo i Kinshasa. Wan, nyitindo mi Mahagi, waparu ang’o ? Wayiyo ni bedo bong’ kendo mi dhanu macopo woro wa ungo ento mumito wabed nja bong’ mingi ?\nWut umego : Mahagi no, re en ang’o, manda ne ? Ung’eyo ng’ati acel i Mahagi mu ng’ewo diploma pare ? Pir’ ango dhanu mukende umito watim tic ku dhanu ma rieko migi copo nen ungo i tic migi ? Wang’ dhupa, i Ituri, juparu nia mito mwa, nyitind Mahagi, utie ni bimo dhanu mange. Va uyero ni alur uwek igi kabedo dhanu ne… Gin gigi gidwogo ni yenyo wa pitelo wi lembe kam’ waweko igi… Unytho ang’o… Tic mwa unen, man uyiyire ! Edong’, tin eni, wabi timo ang’o kara « bimo » mwa ne UYIYIRE asu ?\nWut umego : Mahagi no, re en ang’o, manda ne ? Lonyo mwa, or, petrol, silice, mercure, diamant ku gin dhupa mange, judaru lembe ing’om mange, kare ma nyitindo mwa cidho ungo. Jusomo pire iteng ng’om mange.\nUrwo, wabi ywak ku nying’ ng’a ?


Jumulembe Pa Yehova Gibed Gikonyo Umego Ku Nyimego Migi Nenedi Saa Ma Peko Wok I Wigi?\nKa peko wok i wi umego ku nyimego mwa ma Jumulembe pa Yehova, ndhundhu wamaku yub mi konyogi. Eno nyutho nia wamaru andhandha umego ku nyimego mwa. (Yohana 13:34, 35; 1 Yohana 3:17, 18) Wakonyogi nenedi?\nWamio sente. Kinde ma ndru ma dit ugam upodho i ng’om Yudea, Jukristo mi rundi ma kwong’a mi Antiokia gigam gioro sente pi nikonyo umego migi mi tipo. (Tic mi Jukwenda 11:27-30) Wan bende, ka wawinjo nia umego mwa i ng’om moko ubenwang’u peko, waoro igi giramia nikadhu kud i cokri mwa kara ukonygi i yeny migi mi kum.—2 Jukorinto 8:13-15.\nWamiira giwa pi nicidho konyogi. Judong cokri ma ginwang’iri i kakare ma peko eno uwok i ie gitimo kero ni ng’eyo kakare ma ng’atuman mi cokri migi nwang’ere i ie kara ging’ei nia nyongo gin ceke ginwang’iri man ke gitie maber. Guriri mi mio kony copo telo wi tic mi cam, pii maleng, bongu, kabedo man yath. Jumulembe mapol m’utie ku bodho ma yeny ne tie, gimiiri gigi niculo sente migi pi nicidho konyo tic mi poko piny kunoke mi yiko udi mir umego ku mi Ker m’unyothre. Calu wakwo i acel i dilo pa Yehova, wanwang’u piopio piny ma yeny ne tie man dhanu ma copo mio kony ne. Kadok wabed wakonyo “dhanu ma tie juruot mwa mi yioyic” de, kan ecopre, wakonyo bende dhanu m’utie ngo Jumulembe.—Jugalatia 6:10.\nWajukogi ni kadhu kud i Biblia. Dhanu ma peko uwok i wigi gitie ku yeny mi jukojuk. Saa ma kumeno, waketho genogen mwa i bang’ Yehova, ma etie, “Mungu mi jukojuk ceke.” (2 Jukorinto 1:3, 4) Kud anyong’a, warweyo lembang’ola pa Mungu ma nwang’ere i Biblia ni dhanu ceke ma cwinygi tur. Wayero igi nia ceng’ni eni, Ker pa Mungu bibino daru peko ceke ma nyayu litho ku can i kumwa.—Lembanyutha 21:4.\nAng’o ma ketho Jumulembe pa Yehova ginwang’u piopio kony pi nikonyo ju ma peko uwok i wigi?\nWacopo juko dhanu ma peko wok i wigi nenedi?


Lub lapor mi yioyic man mi woro pa Noa, Daniel, man Yob | Mi ponji\nOtkur ma Wiw—Mi ponji | Dwi mir 2 2018\nSOM I DHOK MI Afrikaans Albanais Allemand Altaï Alur Amharique Amis Anglais Arabe Arménien Aymara Azéri Azéri (cyrillique) Bachkir Bas allemand Bassa (Cameroun) Bengali Bikol Birman Boulou Bulgare Cakchiquel Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Coréen Croate Créole du Bélize Créole d’Haïti Damara Dangme Danois Dhu Pidjin (Cameroun) Dhupidjin mi Nijeria Dhusepulana Digor Douala Edo Efik Esan Espagnol Estonien Fidjien Finnois Fon Français Ga Garifuna Goun Grec Guarani Gujarati Géorgien Haoussa Herero Hiligaynon Hindi Hiri motu Hongrois Hébreu Ibanag Icibemba Igbo Iloko Indonésien Islandais Isoko Italien Japonais Jula Kabye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Langue des signes allemande Langue des signes américaine Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes chinoise Langue des signes colombienne Langue des signes coréenne Langue des signes costaricienne Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes malawite Langue des signes mexicaine Langue des signes panaméenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes slovaque Langue des signes sud-africaine Langue des signes taïwanaise Langue des signes tchèque Langue des signes vénézuélienne Langue des signes zambienne Langue des signes zimbabwéenne Langue des signes équatorienne Letton Lingala Lituanien Luganda Lunda Luo Luvale Macédonien Malay Malayalam Malgache Mam Mambwé-Lungu Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Ndonga Ndébélé Ndébélé (Zimbabwe) Ngabere Norvégien Nyanja Nzema Néerlandais Népali Okpe Oromo Ossète Otètèla Ouzbek Ouzbek (romain) Pangasinan Papiamento (Curaçao) Pendjabi Persan Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Roumain Russe Samoan Sango Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zandé Zapotèque (de l’isthme) Zoulou dhu Kabuverdianu Éwé\nLub lapor mi yioyic man mi woro pa Noa, Daniel, man Yob\n“Noa, Daniel, man Yob . . . gibibodho ng’eyong’ec migi gigi kende ku bedopwe migi.”—EZE. 14:14.\nWER: 89, 119\nIROMO LUBO NENEDI LAPOR MI YIOYIC PA . . .\n1, 2. (a) Pirang’o lapor pa Noa, Daniel, man Yob copo tielo cwinywa? (b) Ezekiel ukiewo wec ma nwang’ere i Ezekiel 14:14 i saa ma kani?\nNYO ibekadhu kud i peko mi remokum, koso sente kunoke nyo jubenyayu ragedo i kumi? Nyo saa moko etie lembe ma tek iri ninwang’u anyong’a i tic pa Yehova? Kan ibenweng’iri ku kit peko ma kumeno, ng’ei nia lapor pa Noa, Daniel, man Yob copo tielo cwinyi. Gin de gibino dhanu ma leng’ ungo, man gibed ginwang’iri ku kit peko ma wabekadhu kud i igi tin eni. Saa moko kwo migi de ubino i ariti. Ento gigwoko bedoleng’ migi asu ni Yehova, pieno ekwanugi ni lapor mi yioyic man mi woro.—Som Ezekiel 14:12-14.\n2 Ezekiel ukiewo wec mi giragora mir ukungu mi thiwiwec maeni i oro 612 W.R.M., nwang’u etie i Babeli. * (Som korolembe m’i there.) (Eze. 1:1; 8:1) Eno ubino oro moko nyanok i wang’ nyoth mi Yerusalem m’utimere i oro 607. Kinde ma nyothne uwok, dhanu ma nok kende mi Yerusalem ma gibino weg bedopwe man gibino wor calu Noa, Daniel, man Yob re ma gigam giboth. (Eze. 9:1-5) I kindgi ubino bende Yeremia, Baruk, Ebed-melek man Jurekabi.\n3. I thiwiwec maeni wabing’eyo lembang’o?\n3 Kumeno bende, dhanu ma gibiboth kinde ma Mungu bikelo ajiki mi ng’om maeni ma rac, tie ju ma Yehova kwanugi ni weg bedopwe, ma gitie calu Noa, Daniel, man Yob. (Nyu. 7:9, 14) Dong’ wakenen nia pirang’o Yehova uting’o dhanu adek maeno ni lapor mi bedopwe m’ukwayu walubi. Wabing’eyo, (1) peko ma ng’atuman m’i kindgi unwang’ere ko, man (2) lembe ma waromo timo kara walub lapor mi yioyic man mi woro migi.\nNOA UGWOKO BEDOPWE PARE MAN EBINO WOR PI ORO MA KADHU 900!\n4, 5. Noa unwang’ere ku peko moko ma kani, man lembang’o ma copo wang’u ijo i kume?\n4 Noa unwang’ere ku peko moko ma kani? I rundi pa Enok m’ubino kwaru won Noa, nwang’u dong’ dhanu gitie ku kura ma reco magwei. Gibed giyero “gin ma tek,” niwacu wec ma reco iwi Yehova. (Yud. 14, 15) I ng’eye nok nok, rop upong’ lee mandha iwi ng’om. I rundi pa Noa, ‘ng’om upong’ ku rop.’ Jumalaika ma reco gibino iwi ng’om man gimaku kum pa dhanu, e gigamu igi mon. Pieno ginyolo awiya ma kwiny man ma jurop. (Tha. 6:2-4, 11, 12) Re Noa ubino ku timo m’ukoc bor dit ku mi jumange. Biblia uyero nia, “Noa nwang’u bero i wang’ Yehova.” Tung’ ku dhanu ma gibino nikwo kugi, Noa ubed utimo lembe m’atira. Andhandha, “Noa wotho ku Mungu.”—Tha. 6:8, 9.\n5 Wec maeno ubeponjowa ku lembang’o iwi Noa? Mi kwong’o, kepar nia i wang’ pii ma dit m’uumo ng’om, Noa utimo ni Yehova ku bedopwe pi oro ma rukani, i ng’om ma rac. Etimo ngo pi oro 70 kunoke 80 kende, ento pi oro ma romo 600! (Tha. 7:11) Mir ario, poi nia cokiri de ubino mbe m’ebed ecidho i ie kara enwang’ kony man tielocwiny, calu ma watie ko tin eni. Ecicopere nia kadok umego ku nyimego pare de gikonye ngo. *—Som korolembe m’i there.\n6. Noa unyutho tegocwiny ma lee nenedi?\n6 Noa unwang’u nia ukwayu ngo kende kende ebed dhanu ma ber. Kud amora, ebed ekoro pi yioyic pare iwi Yehova ni jumange. Biblia ulwong’e nia etie “jayer mi bedopwe.” (2 Pet. 2:5) Jakwenda Paulo uyero pi Noa kumae: “Nikum yioyic, epoko lembe iwi ng’om.” (Ebr. 11:7 NWT) Ma jiji mbe, dhanu gicaye man gimito gicere ku tic pare. Copere nia gibed ginyayu bende ndiri i ie nia gibitime rac. Re Noa ubed ulworo ngo dhanu. (Rie. 29:25) Ento ebino ku yioyic, pieno Yehova umio ire tegocwiny. Tin eni de, Yehova bemio kit tegocwiny ma rom eno ni jurutic pare ceke ma giweg bedopwe.\n7. Noa unwang’ere ku peko ma kani kinde m’ebegiero avur?\n7 I ng’ei ma Noa ugwoko bedopwe pare pi oro ma kadhu 500, Yehova uyero nia egier avur ma dit ma bibodho dhanu moko man lei moko, saa ma pii ma dit biumo ng’om. (Tha. 5:32; 6:14) Nigiero avur ma dit ubino lembe ma tek lee mandha ni Noa. Bende, eng’eyo ma ber nia dhanu bing’iere lee man gibiketho kwo pare i ariti. Re Noa ubino ku yioyic man eworo dwand Yehova. “Etimo kumeca.”—Tha. 6:22.\n8. Ang’o m’unyutho nia Noa ugeno nia Yehova bipong’o yeny mi juruot pare?\n8 Noa ubino ku peko mange bende. En re m’ecikere nipong’o yeny pa dhaku pare man mir awiya pare. I wang’ pii ma dit m’uumo ng’om, dhanu ubed umuliri ku tic ma tek pi ninwang’u cam. Noa de ubed utimo kumeno. (Tha. 5:28, 29) Re eweko ngo yeny mi juruot pare udieng’ cwinye nisagu lembe mange ceke. Kadok nwang’u Noa ugiero avur pi oro ma romo 40 kunoke 50 de, re eketho genogen pare zoo iwi Yehova, man egene asu pi oro mange 350 i ng’ei pii ma dit m’uumo ng’om. (Tha. 9:28) Eyo, Noa uweko lapor ma cuu mi yioyic man mi woro!\n9, 10. (a) Wacopo lubo lapor mi yioyic man mi woro pa Noa nenedi? (b) Kan imoko kikiki i kum cik pa Mungu, icopo bedo ku genogen ma kani?\n9 Wacopo lubo lapor mi yioyic man mi woro pa Noa nenedi? Nwang’u wabecero bang’ cik ma Yehova uketho iwi gin ma ber, wabekoyara cen ku ng’om pa Sitani, man wabeketho Yehova i kabedo ma kwong’a i kwo mwa. (Mat. 6:33; Yoh. 15:19) I andha, eno utie thelembe m’uketho ng’om udaguwa. Ku lapor, dhanu copo cido nyingwa i radio kunoke i televizio pilembe wakwero nituro cik pa Mungu iwi ribiri man iwi gamiri. (Som Malaki 3:17, 18.) Calu Noa, walworo ngo dhanu, ento walworo Yehova, niwacu, wamio ire woro ma thuth, man wamito ngo wanyai can i ie. Bende, wang’eyo nia En kende re m’ecopo mio iwa kwo ma rondo ku rondo.—Lk. 12:4, 5.\n10 Dong’ kepenjiri kumae: ‘Nyo abimedara nitimo lembe m’atira i wang’ Yehova kadok i saa ma dhanu gibecaya man gibenywara de? Nyo ageno andhandha nia Yehova bipong’o yeny mi juruot para kadok i saa ma nitungogi udoko tek de?’ Kan igeno Yehova man ibewore calu ma Noa utimo, ng’ei ma jiji mbe nia ebipong’o yeny peri bende.—Flp. 4:6, 7.\nDANIEL UGWOKO BEDOPWE PARE MAN EBINO WOR KADOK EBINO I ADHURA MA RAC\n11. Daniel ku juwagi adek ginwang’iri ku peko ma kani ma lee i Babeli? (Nen cal mir acaki.)\n11 Daniel unwang’ere ku peko moko ma kani? Jumaku Daniel man judok kude i adhura mi Babeli, kaka ma dhanu woro i ie mungu m’araga man giweco ku pajogi. Dhanu mi Babeli gidagu Juyahudi, gicayugi man gicayu bende Mungu migi ma Yehova. (Zab. 137:1, 3) Lembe maeno unyayu can lee dit i Daniel man bende i Juyahudi mange ma gimaru Yehova! M’umedo maeno, dhanu ma pol giketho wang’gi i kum Daniel ku juwagi adek, niwacu Hanania, Micael man Azaria, pilembe nwang’u jubetendogi pi nitimo i otker p’ubimo mi Babeli. Jung’olo igi nia gicam kit cemo p’ubimo, ma moko ubino piny ma Yehova ukwero ni dhanu pare. Ento Daniel ukeco nia “ebicidre gire ku cemo p’ubimo ngo.”—Dan. 1:5-8, 14-17.\n12. (a) Daniel ubino kit dhanu ma nenedi? (b) Yehova uneno Daniel nenedi?\n12 Daniel ubino ku peko mange ma juromo neno ngo ni peko ma lee. Ebino riek lee, uketho ubimo umio ire rwom ma segi. (Dan. 1:19, 20) Re kuhaya umondo ngo i Daniel, man ebed eparu ngo nia lembe ceke m’ebeyero utie atira. Ento ebed ejwigere man ebino mol. Ebed eyero saa ceke nia ebetimo lembe nikum Yehova. (Dan. 2:30) Kepar: Yehova ukwanu Daniel karacelo ku Noa man Yob calu lapor ma ber m’ukwayu wakwany. I saa maeca, nwang’u dong’ Noa man Yob gidaru timo ni Yehova con ku bedopwe i kwo migi zoo, ento nwang’u fodi Daniel utie aradu. Andhandha, Yehova ubino ku genogen iwi Daniel! Egene kakare, pilembe Daniel ugwoko bedopwe pare man ebedo wor ni Mungu i kwo pare zoo. Kinde ma Daniel ubino ku oro ma romo 100, malaika pa Mungu uyero ire wec ma e m’utielo cwinye: “E Daniel, in i ng’atu ma jumaru dit.”—Dan. 10:11.\n13. Ecicopere nia Yehova uketho judodo Daniel pi thelembe ma kani?\n13 Yehova ubino karacelo ku Daniel, pieno edoko ng’atu ma kwong’a ma pire tek akeca i ker mi Babeli, i ng’eye ke i ker mi Medi ku Perse. (Dan. 1:21; 6:1, 2) Saa moko nyo Yehova uketho judode i kabedo ma malu, kara ebin ekony juthugi calu ma Yosefu utimo i Misiri, man calu ma Ester giku Mordekai de gitimo i Perse. * (Som korolembe m’i there.) (Dan. 2:48) Kepar kite ma Ezekiel ku Juyahudi mange ma gibino i ng’eca giwinjiri ko, kinde ma gineno kite ma Yehova utio ko ku Daniel pi nikonyogi! Ma jiji mbe, lembuno utielo cwinygi lee akeca.\nPiwa bedo lith i Yehova ka wabegwoko bedoleng’ mwa ire (Nen udukuwec mir 14 kud 15)\n14, 15. (a) Kwo mwa tin eni urombo ku pa Daniel nenedi? (b) Tin junyodo gicopo nwang’u ponji ma kani niai i kum lapor mi junyodo pa Daniel?\n14 Wacopo lubo lapor mi yioyic man mi woro pa Daniel nenedi? Tin wabekwo i ng’om m’upong’ ku lemsasa mi tarwang’ man dini mi ndra. Bende, Babeli ma dit, niwacu dini ceke mi ndra, ma Biblia ulwong’e bende nia “kabedo mi pajogi” udaru nyotho dhanu dupa. (Nyu. 18:2) Re wan watie calu welo i ng’om maeni. Pieno, dhanu gicopo neno nia watie tung’ magwei kugi, man gicopo cayuwa. (Mk. 13:13) Ento calu Daniel, dong’ wacor ceng’ini i vut Mungu mwa ma Yehova. Ka wabenyutho jwigiri, wabejengara iwi Yehova man wabewore, wan de piwa bibedo lith lee i ie.—Hag. 2:7.\n15 Junyodo de gicopo nwang’u ponji dupa niai i kum lapor mi junyodo pa Daniel. Kinde ma Daniel ubino nyathin i ng’om mi Yuda, dhanu ma pol ma gibino nikwo kugi gibedo ku timo ma reco mandha. Re Daniel umaru Yehova lee dit. Nyo emaru Yehova en gire kumeni? Ungo. Copere nia junyodo pare re ma gikoro ire lembe dupa iwi Yehova. (Rie. 22:6) Bende, nying’ Daniel ma thelembene tie “Japoklembe para en e Mungu,” de ubenyutho nia junyodo pare gibino dhanu m’umaru Yehova. Pieno junyodo, wubed ku cirocir kinde ma wubeponjo awiya mwu kara ging’ei Yehova. Kud wuol. (Ef. 6:4) Wurwo karacelo kud awiya mwu, man wurwo pigi. Wutim kero pi nipidho cik pa Yehova i adundegi, e ebimio iwu mugisa ma yawe mbe.—Zab. 37:5.\nYOB UGWOKO BEDOPWE PARE MAN EBEDO WOR I SAA M’ELONY MAN I SAA M’E JACAN\n16, 17. Yob unwang’ere ku peko ma kani ma tung’ tung’ i kwo pare?\n16 Yob unwang’ere ku peko moko ma kani? Yob ukadhu kud i peko ma yawe mbe i kwo pare. Ku kwong’a, Yob ubino “dit m’usagu nyithindho ma yo nyangu ceke.” (Yob 1:3) Elony akeca man pire de yik, jubed juwore de lee. (Yob 29:7-16) Re kadok kumeno de, Yob ubed uparu ngo nia pire tek lee nisagu jumange, kunoke nia embe ku yeny pa Mungu i kwo pare. Wayero kumeno pilembe Yehova ulwong’e nia “jatic para” man eyero nia Yob utie “ng’atu ma ndhu cu man atira, ng’atu ma lworo Mungu, man ma lokre cen ni dubo.”—Yob 1:8.\n17 Re rek kumeni ci, kwo pa Yob ugam ulokere. Piny pare zoo unyothere, ava kwo uai i kume man emito etho cen. Tin eni, wang’eyo nia Sitani re m’unyayu peko i kum Yob. Eyero nia Yob ubetimo ni Yehova, pilembe Mungu umio ire piny dupa. (Som Yob 1:9, 10.) Yehova unwang’u nia adote maeno ma rac tie lembe ma lee. Dong’ Yehova utimo ang’o pi ninyutho nia Sitani utie jandra ma rac? Emio kaka ma Yob unyutho ko gwoko bedoleng’ pare ire, man m’enyutho ko nia ebetimo ni Mungu nikum mer.\n18. (a) Lembang’o ma copo wang’u ijo i kum gwoko bedoleng’ pa Yob? (b) Ayi ma Yehova uneno ko Yob ubeponjowa ku lembang’o iwi Yehova?\n18 Sitani usendo Yob kendo kendo ku masendi ma kwiny, man eketho Yob upar nia masendine giai i bang’ Mungu. (Yob 1:13-21) I ng’eye, dhanu adek ma gikethiri nia gitie jurimb Yob giyero wec ma kec ire. Giwacu nia etie jadubo man nia eca Mungu ubemio ire matira. (Yob 2:11; 22:1, 5-10) I lembe maeno ceke, Yob udubo ngo ni Yehova. Re andha saa moko ebed eweco swa. (Yob 6:1-3) Ento Yehova unyang’ nia Yob utimo kumeno pilembe masendi re m’usage man cwinye de utur. Yehova uneno nia Yob uweke ngo, kadok nwang’u Sitani unyayu ragedo i kume man ucido nyinge wang’ dupa de. I ng’ei masendi ma pek ma Yob ukadhu kud i igi, Yehova ugam udwoko piny pare wang’ ario man ekwo oro mange 140. (Yak. 5:11) I kind oro maeno, Yob umedere nitimo ni Mungu kud adundene ceke. Pirang’o wabeyero kumeno? Pilembe Ezekiel 14:14, ma tie verse mir ukungu mi thiwiwec maeni ugorere oro ma dupa i ng’ei tho pa Yob.\n19, 20. (a) Wacopo lubo lapor mi yioyic man mi woro pa Yob nenedi? (b) Calu Yehova, wacopo nyutho kisa nenedi ni jumange?\n19 Wacopo lubo lapor mi yioyic man mi woro pa Yob nenedi? Kadok wabenwang’ara i wang’ peko ma rukani de, wacikara niketho Yehova re m’ubed ni Ng’atu ma pire tek i kwo mwa saa ceke. Wabemito wajengara zoo i wie man wawore kud adundewa ceke. Thelembe dupa nuti ma cwaluwa nitimo kumeno kadok nisagu Yob. Kepar iwi lembe ma wang’eyo tin eni. Wang’eyo lembe dupa iwi Sitani, man iwi awic pare ma tung’ tung’. (2 Kor. 2:11) Nikadhu kud i Biblia, asagane i buku pa Yob, wang’eyo ma ber dit nia pirang’o Mungu uweko masendi ubemedere. Bende, nikadhu kud i lembila pa Daniel, wang’eyo nia Ker pa Mungu utie bimobim mandha, man Rwothne ke tie Yesu Kristu. (Dan. 7:13, 14) Wang’eyo bende nia ceng’ini eni, Kerne bibimo wi ng’om zoo, man ebikabu masendi ceke.\n20 Peko m’unwang’u Yob ubeponjowa bende ninyutho kisa ni umego mwa ma gibesendiri. Calu Yob, gicopo weco swa. (Ekl. 7:7) Re wacikara ngo niparu lembe rac i wigi, kunoke niloko nia gitimo dubo moko. Ento wacikara nikethara kakagi. Ka wabetimo kumeno, wabibedo calu Wegwa, Yehova ma jamer man jakisa.—Zab. 103:8.\nYEHOVA “BIKETHO WUDOKO TEK”\n21. Wec mi 1 Petro 5:10 ubepoyo wiwa nenedi i kum peko ma Noa, Daniel, man Yob gikadhu kud i igi?\n21 Noa, Daniel, man Yob gikwo i oro ma tung’ tung’, man ginwang’iri de ku kit peko ma tung’ tung’. Re gin ceke giciro. Lembe ma gikadhu kud i ie ubepoyo wiwa i kum wec ma e ma jakwenda Petro ukiewo: “Man Mungu mi bero ceke . . . ka wudaru sendru nyanok . . . bidwokowu cu ma ndhu, ebiketho wunyang’ de, ebiketho wudoko tek.”—1 Pet. 5:10.\n22. Wabiponjo lembang’o i thiwiwec m’ulubo?\n22 Wec ma nwang’ere i 1 Petro 5:10 copo tielo cwiny dhanu pa Mungu tin eni bende. Yehova ubenyutho iwa nia andhandha ebiketho jurutic pare gicung ma tek man gibed ku kero. Wan ceke wabemito Yehova umii iwa tego kara wamedara nicungo ma tek man wagwok bedopwe mwa ire. Pieno re ma wabemito walub lapor mi yioyic man mi woro pa Noa, Daniel, man Yob. I thiwiwec m’ulubo wabiponjo nia juang’wen maeni gitundo nigwoko bedopwe migi ni Yehova pilembe ging’eye cuu mandha. Eyo, gitundo ‘ning’eyo gin ceke’ ma Mungu ubemito gitim. (Rie. 28:5) Wan bende wacopo timo calu gin.\n^ par. 2 Jutero Ezekiel i Babeli i oro 617 W.R.M. Ekiewo wec ma nwang’ere i Ezekiel 8:1–19:14 “i rundi mir abusiende” i ng’ei ma judok kude kuca, niwacu i oro 612.\n^ par. 5 Won Noa ma nyinge Lamek ubino ku yioyic i Mungu, ento etho oro abic i wang’ pii ma dit m’uumo ngom. Ka min Noa kud umego man nyimego pare gibino kwo saa ma pii ma dit uumo ng’om, gin de giboth ungo.\n^ par. 13 Ecicopere nia Yehova uketho judodo bende Hanania, Micael, man Azaria i kabedo ma malu kara gin bende gibin gikony thek mi Juyahudi.—Dan. 2:49.\nNyo ing’eyo Yehova cuu calu Noa, Daniel, man Yob?\nKPAWA MI KWO Gin ceke copere ku Yehova\nNibedo ng’atu mi tipo thelembene tie ang’o?\nMediri niteng’ini i thenge mi tipo\nNIAI KUD I KAKANPINY MWA Korolembe mi dhanu ceke uketho lemandha umeu i ng’om mi Irlande\nText Yore ma tung' tung' mi toko jemni mir elektronik OTKUR MA WIW—MI PONJI Dwi mir 2 2018\nOTKUR MA WIW—MI PONJI Dwi mir 2 2018